Pemain Manchester United Pastikan Portugal Tak Terima Kejutan Seperti Itali

Episod kejutan yang dicipta oleh skuad kebangsaan Macedonia Utara menyingkirkan Itali pada perlawanan separuh akhir play-off minggu lalu tidak berulang terhadap Portugal.

Pemain tengah Manchester United, Bruno Fernandes memastikan Portugal berjaya mencetak kemenangan ke atas Macedonia Utara dalam perlawanan akhir play-off yang berlangsung awal pagi tadi, waktu Malaysia.

Baca: PM Macedonia Utara Beri RM2.3 Juta Jika Kalahkan Portugal & Layak Ke Piala Dunia

Kemenangan itu berpunca daripada dua jaringan olehnya pada separuh masa pertama dan kedua. Jaringan pertamanya hadir hasil ‘assist’ daripada rakan sepasukannya di Man Utd, Cristiano Ronaldo.

Manakala gol keduanya yang merupakan voli tercipta selepas menyudahkan lambungan cantik dari kiri oleh pemain Liverpool, Diogo Jota. Tiada sebarang jaringan balas oleh Macedonia Utara dan perlawanan ini berkesudahan dengan Portugal meraih kemenangan 2-0.

Kemenangan ini juga melayakkan Portugal ke saingan Piala Dunia 2022 Qatar yang akan berlangsung pada penghujung tahun ini. Sebagai rekod, Portugal yang merupakan juara Euro 2016 telah tampil di pentas Piala Dunia sebanyak tujuh kali.

Featured Image: Selecoes de Portugal


Stanley Mengesahkan KL United Ikat Penjaring Ketiga Terbanyak Liga Super, Dominique serta Morales

Ketua Pegawai Eksekutif (CEO) KL United, Stanley Bernard mengesahkan pasukannya telah menandatangani khidmat dua pemain import yang cukup sinonim dalam kancah Liga Malaysia.

Pertamanya, skuad The City Boys telah mendapatkan khidmat penyerang Mauritania yang telah menjaringkan 9 gol dalam kancah Liga Super 2020 bersama Terengganu FC iaitu Dominique da Sylva.

Keduanya, KL United yang merupakan pendatang baharu Liga Super 2021 turut mendapatkan khidmat pemain tengah berumur 23 tahun kelahiran Colombia iaitu Romel Morales.

“Dominique da Sylva dan Romel Morales sudah ditandatangani,” kata Stanley ketika ditemui Sukanz di Stadium Bola Sepak Kuala Lumpur, Cheras, semalam.

Difahamkan Dominique sedang menjalani tempoh kuarantin manakala Morales yang merupakan bekas pemain Melaka United sedang menantikan waktu untuk pulang ke Malaysia.

Terdahulu, KL United telah melanjutkan kontrak pemain import tengahnya, Paulo Josue kelahiran Brazil sekaligus bakal menandakan musim kelimanya beraksi dalam saingan bola sepak Malaysia pada tahun ini.

Sementara itu, Stanley turut mendedahkan pihaknya sedang dalam perbincangan dengan calon-calon pemain untuk memenuhi baki dua slot pemain import asean dan asia.

“Saya rasakan ya (penuhkan kuota pemain import), dan (calonnya) dalam perbincangan,” tambahnya lagi.

Bagi kalangan pemain tempatan pula, KL United telah mengikat Safee Sali, Hadin Azman, Irfan Zakaria, Anwar Ibrahim, Daniel Ting, Kamal Azizi dan Wan Amirzafran.

Selain daripada membawa masuk beberapa pemain baharu, KL United turut memaklumkan mendapatkan khidmat ketua jurulatih baharu iaitu Bojan Hodak untuk membimbing mereka mengharungi saingan Liga Super 2021.

Pengendali berusia 49 tahun kelahiran Croatia ini bukan nama yang asing dalam kancah bola sepak tempatan. Beliau pernah memimpin Kelantan dan Johor Darul Ta’zim (JDT) memenangi pelbagai kejuaraan dalam saingan Liga Malaysia.

Namun begitu, sebelum KL United mengumumkan menandatangani khidmat Bojan secara rasmi, skuad berpangkalan di ibu negara tanah air ini dikhabarkan telah mendapatkan khidmat seorang ketua jurulatih warganegara Chile iaitu Simon Elissetche.

Menjelaskan perkara berkenaan, Stanley menerangkan sebenarnya Simon belum menandatangani apa-apa kontrak bersama KL United sebelum ini. Bekas ketua jurulatih Lalenok United itu hanya di peringkat perbincangan dan tawar-menawar.

“Bukannya kita sudah pilih dia (Simon) dan beri kontrak kepadanya dan batalkan (kontrak), tidak berlaku (situasi) sebegitu,”

“Kemudiannya, kita (telah) buat satu perubahan dari segi keputusan bola sepak (dengan menandatangani Bojan Hodak),” terangnya sambil memberitahu bahawa Simon sendiri turut memahami dan berlapang dada dengan keputusan yang dilakukan oleh KL United.

Pemilihan Bojan ini berdasarkan beberapa faktor dan salah satu daripadanya adalah untuk memimpin pemain-pemain senior dan muda bagi memastikan keharmonian di dalam bilik persalinan.

“(KL United) mempunyai pemain-pemain paling senior seperti Safee Sali, Indra Putra dan Shukor Adan yang orang pangil mereka bos, (maka) saya memerlukan bos yang lebih besar supaya dapat mengawal keharmonian bilik persalinan.

“Saya tahu apabila Bojan masuk bilik persalinan, Indra akan patuh kerana pernah menang bersama Bojan (di Kelantan), Safee Sali pernah bekerja bersama Bojan di JDT,” jelasnya sambil

Antara faktor lain yang dipertimbangkan oleh Stanley adalah pengalaman Bojan terlibat dalam membimbing skuad remaja negara kategori bawah 19 tahun di mana beberapa pemain muda KL United pada ketika ini pernah mempunyai pengalaman bermain di bawah tunjuk ajarnya.

Lebih menarik, keputusan melantik Bojan sebagai ketua jurulatih bukan sahaja membuatkan keterujaan kepada para pemain malahan barisan kejurulatihan KL United .

Sebagai bonus, Bojan yang sudah hampir 15 tahun berkelana di asia tenggara khususnya di Malaysia sudah tentu tidak mengambil masa yang lama untuk menyesuaikan diri dalam saingan bola tempatan berbanding ketua jurulatih asing lain yang tidak pernah mengendalikan pasukan di sini.


Berpindah Ke Arsenal Adalah ‘Downgrade’ – Jurulatih Ghana Beri Nasihat Kepada Partey

Ketua jurulatih Ghana, CK Akonnor menasihatkan pemain tengah, Thomas Partey agar menolak perpindahan ke kelab Liga Perdana Inggeris (EPL), Arsenal.

Partey yang merupakan tonggak utama Atletico Madrid dilaporkan menjadi sasaran utama skuad kendalian Mikel Arteta pada jendela perpindahan kini. Dia diletakkan harga sekitar 45 juta pound.

Bagi Akonnor, sekiranya Partey memilih untuk bermain bersama Arsenal, pemain berusia 27 tahun itu akan terlepas saingan di peringkat tertinggi eropah iaitu Liga Juara-Juara UEFA (UCL).

“Sejujurnya, saya tidak mahu dia berpindah ke Arsenal kerana bersama Atletico, dia sentiasa akan bermain bola di peringkat UCL. “

“Posisinya juga terjamin dan dia akan bermain dengan kerap,” kata Akonnor dalam satu temu bual bersama Starr FM.

“Bersama Arsenal saya tidak begitu yakin. Peminat Arsenal pastinya akan bunuh saya (sebab berkata dia tidak patut sertai Arsenal).

“Saya harap (dia kekal), dan saya yakin isu-isu kewangan akan keluar, tetapi saya mengharapkan berapa banyak (gaji) dia minta, Atletico dapat membayarnya.” ulasnya lagi.

Partey melakukan debutnya pada tahun 2015 dan sejak daripada itu dia menjadi tonggak utama dalam perancangan Diego Simeone. Dia mempunyai kontrak bersama Lob Rojiblancos sehingga tahun 2023.

Selain itu, pemain dengan ketinggian 1.85 meter ini merupakan naib juara UCL 2015/16, juara Liga Europa 2017/18 dan pemenang UEFA Super Cup 2018.


Kuching FA, TRW Kelantan FC Berpeluang Melangkah Ke Liga Super?

Salah satu daripada dua pasukan Liga Premier iaitu Kuching FA atau TRW Kelantan FC kini mempunyai peluang untuk mara ke saingan utama bola sepak tanah air, CIMB Liga Super 2021.

Hal ini kerana Lembaga Kemajuan Tanah Persekutuan (FELDA) yang merupakan pemilik kepada Kelab Bola Sepak Felda United (Felda United FC) mengumumkan penglibatan pasukan tersebut dalam saingan Liga Malaysia sehingga penghujung musim 2020 sahaja.

Sehubungan dengan pengumuman oleh FELDA itu menerusi satu siaran media semalam, ia sekaligus akan mengosongkan satu slot dalam saingan Liga Malaysia musim depan.

Menurut Ketua Pegawai Eksekutif (CEO) Liga Bolasepak Malaysia (MFL), Datuk Ab Ghani Hassan, sekiranya Felda United FC tetap dengan keputusan tersebut maka kekosongan yang ditinggalkan itu akan diisi dengan mana-mana pasukan lain.

“Felda adalah satu pasukan yang berdaya saing dan agak merugikan jika mereka menarik diri daripada kancah Liga Malaysia terutama membabitkan peminat di kalangan warga Felda.

“MFL akan mengambil langkah seterusnya dengan mengambil langkah tertentu untuk mengisi kekosongan Felda jika mereka tetap dengan keputusan itu,” katanya seperti dipetik daripada Harian Metro.

📊 KEDUDUKAN LIGA PREMIER – PUSINGAN LP10#LigaPremier2020 pic.twitter.com/RHrXk7FX80

Bagaimanapun, peluang Kuching FA dan TRW Kelantan FC untuk mendapat promosi ke saingan CIMB Liga Super 2021 ada namun amat tipis.

Di antara kedua-dua pasukan pula, Kuching FA dilihat mempunyai peluang yang lebih besar berbanding TRW Kelantan FC berdasarkan mata yang terkumpul daripada 10 perlawanan.

Untuk aksi terakhir Liga Premier 2020, Kuching FA dijadualkan bertemu Kuala Lumpur manakala TRW Kelantan FC akan berentap dengan Johor Darul Ta’zim II pada hujung minggu ini.

📊 KEDUDUKAN CIMB LIGA SUPER – PUSINGAN LS10#ForwardFootball#BangkitSemangatBola#CIMBLigaSuper2020 pic.twitter.com/MzXEoXlAyJ

Pada masa yang sama, mereka perlu ‘berdoa’ agar Felda United FC yang dibimbing oleh Nidzam Jamil berjaya meraih kemenangan dalam aksi terakhir Liga Super 2020 dengan menewaskan Selangor.

Selain itu, mereka juga perlu mengharapkan pasukan UITM FC menumpaskan pasukan Sabah kendalian Kurniawan Dwi Yulianto dalam satu lagi aksi berlainan pada hujung minggu ini.

Dengan terjadinya situasi di atas, akan ada tiga kekosongan dalam saingan CIMB Liga Super 2021. Dua pasukan akan diisi secara automatik oleh juara Liga Premier 2020 (Pulau Pinang) dan Kuala Lumpur.

Manakala satu slot lagi boleh diisi oleh Kuching FC sekiranya mereka menang. Dan jika Kuching FC tewas dan TRW Kelantan FC pula mencatatkan kemenangan, maka slot Liga Super itu akan diberikan kepada pasukan yang berpangkalan di pantai timur tersebut.

Featured Image: Kuching City FC – JOHOR Southern Tigers – TRW Kelantan FC


Fakrul Afizul Lebur Rekod Kebangsaan 400m Berpagar – 51.26s

Atlet remaja, Fakrul Afizul Nasir melakar sejarah selaku pemegang rekod kebangsaan baharu bagi acara 400 meter (m) berpagar di Kejohanan Olahraga Remaja Asia Bawah 20 Tahun (B-20) di Yecheon, Republik Korea.

Menurut laman sesawang kejohanan, Fakrul yang kini berusia 19 tahun menamatkan perlumbaannya dengan catatan masa 51.26 saat (s) sekaligus memadam rekod kebangsaan dalam acara berkenaan yang dicipta 18 tahun lalu.

Bagaimanapun, di sebalik kejayaan melakar rekod baharu, atlet kelahiran Kelantan itu terpaksa akur pulang tanpa sebarang kilauan pingat ekoran menamatkan larian di tempat keempat di belakang pelari Chinese Taipei, Chung Wei Lin yang meraih gangsa dengan catatan masa 50.61s.

Wakil Qatar, Ismail Doudai O Abakar muncul juara selepas merekodkan catatan masa 49.30s – rekod kejohanan – dan diikuti pelari Jepun, Konno Ryoma yang menamatkan perlumbaan dengan rekod 49.91s.

Sebagai tambahan, sebelum ini, rekod kebangsaan bagi acara ini dipegang oleh Shahadan Jamaludin. Rekod terbabit dipegangnya selepas mencatatkan masa larian 51.28s pada temasya Sukan SEA 2005 di Manila, Filipina.

Pada masa yang sama, larian itu juga membolehkannya merangkul pingat emas buat dirinya serta Kontinjen Malaysia.

Featured Image: Amirul Naim (Instagram)


Piala Negara-Negara FIH: Malaysia Bantai Jepun, Mara Ke Separuh Akhir

Tiket ke peringkat separuh akhir Piala Negara-Negara FIH menjadi milik skuad hoki lelaki kebangsaan selepas menumpaskan Jepun tanpa belas kasihan dalam perlawanan akhir peringkat Pool B, sebentar tadi.

Dalam perlawanan terbabit, Malaysia berhasil menundukkan Jepun dengan keputusan 5-1 hasil sumbangan gol oleh Muhammad Najib Abu Hassan (dua jaringan), Faizal Saari, Muhammad Aminuddin Mohd Zain dan Mohammad Ashran Hamsani.

Manakala jaringan tunggal oleh pasukan lawan pula dibutirkan oleh Kosei Kawabe.

Full Time: Malaysia 5-1 Japan@hockeymalaysia put on an offensive showcase, to beat Japan and seal their spot in the semi-finals of the #FIHNationsCup.

📲 – Watch every game live on https://t.co/igjqkvhUYl. Passes available worldwide. #HockeyEquals #MASvJPN pic.twitter.com/M8aYL0yUSK

— International Hockey Federation (@FIH_Hockey) December 1, 2022

Kemenangan ini membolehkan skuad bimbingan Arul Selvaraj menamatkan saingan Pool B selaku naib juara dengan kutipan 6 mata sekaligus mengekang Jepun daripada mara ke perlawanan separuh akhir.

Di peringkat separuh akhir kelak, Malaysia akan menentang samada Afrika Selatan atau Ireland. Kedua-duanya akan membuat perhitungan sebentar lagi bagi menentukan juara bagi Pool A.

Untuk makluman semua, juara bagi kejohanan ini berpeluang meraih promosi ke saingan Liga Pro FIH bagi musim 2023-24 bergantung kepada kriteria yang ditetapkan.

Sebagai tambahana, Liga Pro FIH merupakan sebuah kejohanan antarabangsa yang disertai oleh 9 buah skuad kebangsaan terbaik dunia.

Featured Image: Malaysian Hockey Confederation


Pangolin Arms Anjur Kejohanan Super 16 Armwrestling di Cherating

Kelab gusti lengan berpangkalan di Kemaman, Pangolin Arms mengumumkan akan menganjurkan kejohanan Super 16 Armwrestling, bermula 18 hingga 19 september 2020.

Kojahanan gusti lengan ini yang pertama diadakan sejak Malaysia dilanda pandemik Covid-19.

Ia juga menjadi eksperimen besar buat penganjur mengadakan kejohanan dalam tempoh wabak sebegini.

“Saya berbesar hati untuk menganjurkan (kejohanan) Super 16 Armwrestling tahun ini.

“Tahniah kepada komuniti penggusti lengan dari pantai timur (Kelantan, Terengganu dan Pahang), di mana mereka menjadi tumpuan kepada sukan gusti di Malaysia.” kata Presiden Pangolin Arms, Azlinda Adnan.

Penganjur turut memaklumkan kejohanan tersebut akan mengambil tempatnya dalam sebuah dewan di Cherating, Pahang secara tertutup.

Tiada sebarang penonton akan dibenarkan masuk ke dalam dewan manakala kehadiran pengamal media akan dikawal.

Semua peserta diwajibkan menjalani pemeriksaan kesihatan sebelum memasuki dewan.

Meja gusti akan disanitasi secara konsisten dan peserta perlu memakai pelitup muka semasa pertarungan.

Terdapat enam kategori dan melibatkan sekitar 100 orang peserta penggusti lengan yang akan terlibat.

Penganjur memaklumkan mereka akan mengatur jadual pertarungan dengan sebaiknya supaya 100 orang peserta tidak berkumpul di dalam dewan dalam pada satu masa.


Mora Mahu Tutup Kempen ACL Dengan Kutipan 6 Mata Lebih Baik Berbanding Tahun 2019

Ketua jurulatih Johor Darul Ta’zim (JDT), Benjamin Mora meletakkan sasaran anak-anak buahnya mencatatkan kemenangan ke atas Ratchaburi pada perlawanan akhir peringkat Kumpulan G, saingan Liga Juara-Juara AFC (ACL), malam esok.

Kemenangan itu bakal membolehkan skuad Harimau Selatan mengumpul enam mata sekaligus menamatkan kempen ACL musim ini berbanding musim 2019 dimana mereka sekadar mengumpul 4 mata.

“Kami sangat bermotivasi kerana kami tahu kami mampu menutup saingan ini dengan tiga mata ke atas Ratchaburi. Ini akan memberikan kami enam mata, pencapaian lebih baik berbanding 2019 dan 2020. Itu merupakan keutamaan kami dalam setiap kejohanan.” katanya seperti dipetik daripada laman sesawang AFC.

Sementara itu, jurulatih kelahiran Mexico ini menyatakan walaupun JDT telah disahkan tidak layak untuk mara ke peringkat kalah mati, penyertaan mereka pada kancah ACL musim ini tetap memberikan manfaat terutamanya buat pemain-pemain muda.

“Walaupun kami tidak layak ke pusingan berikutnya, pengalaman ini merupakan peluang yang bagus buat Johor Darul Ta’zim meningkat sebagai sebuah pasukan,”

“Pemain-pemain muda mendapat pengalaman bermain menentang pasukan terbaik,” tambahnya lagi.

Perlawanan terakhir peringkat Kumpulan G antara JDT dan Ratchaburi dijadualkan berlangsung pada jam 10 malam esok (waktu Malaysia) di Stadium Rajamangala, Bangkok.

Featured Image: JOHOR Southern Tigers


Kuching City Beri Tiket Percuma Kepada Penyokong Ketika Bertemu Selangor

Perlawanan melibatkan Kuching City FC bertemu Selangor FC pada 2 Mac (Khamis) di Stadium Negeri, Kuching akan dapat disaksikan secara percuma oleh para penyokong dan peminat bola sepak di sana.

Ini selepas pihak pengurusan skuad berjulukan The Cats menerusi pengerusinya, YB Fazzrudin Abd Rahman mengumumkan pemberian tiket percuma pada perlawanan kedua Liga Super terbabit.

Pemberian tiket percuma itu boleh dituntut pada hari perlawanan kelak di Kaunter Tiket Zon A & B bermula jam 10 pagi hingga 3 petang dengan setiap seorang layak mendapat lima keping tiket maksimum.

Difahamkan pemberian tiket percuma ini diberikan sebagai tanda kesyukuran dan penghargaan kepada semua penyokong dan peminat sukan bola sepak tempatan.

Ini juga merupakan perlawanan ‘home’ sulung buat Kuching City dalam kancah Liga Super setelah mendapat promosi daripada saingan Liga Premier secara merit, pada tahun lalu.

Untuk makluman semua, ini bukanlah kali pertama skuad yang dibimbing oleh Irfan Bakti memberikan tiket percuma kepada para penyokong.

Pada tahun lalu, Kuching City turut mengumumkan pemberian tiket secara percuma apabila mereka mara ke peringkat suku akhir Piala Malaysia bertemu Sabah FC yang berlangsung di Stadium Negeri.


Vietnam Bakal Beralih Kepada Jurulatih Perancis?

Skuad bola sepak kebangsaan Vietnam berkemungkinan besar akan mendapatkan khidmat jurulatih Perancis bagi menggantikan Park Hang-seo yang akan tamat kontraknya pada 31 Januari.

Menurut laporan VnExpress International, jurulatih Perancis yang dimaksudkan ialah Philippe Troussier yang telah mencapai perjanjian awal dengan Persekutuan Bola Sepak Vietnam (VFF) untuk melatih skuad berjulukan Naga Emas itu.

Tambah laporan itu lagi, jurulatih berusia 67 tahun itu cukup berminat untuk melatih skuad kebangsaan Vietnam dan perkara itu membuatkan rundingan antara kedua-dua pihak berjalan lancar.

Bagaimanapun, perkara terakhir dalam rundingan hanyalah berkenaan gaji dan ianya akan diselesaikan apabila VFF mendapat rakan kongsi untuk membayar sebahagian daripada gaji Troussier dan penolongnya.

Sebelum ini, VFF juga mempunyai rakan kongsi yang membayar gaji Coach Park dan penolongnya.

Troussier yang pernah menjadi ketua jurulatih untuk beberapa buah negara seperti Ivory Coast, Nigeria, Burkina Faso, Afrika Selatan, Jepun, Qatar dan Maghribi bukanlah individu yang asing dalam kancah bola sepak Vietnam.

Beliau pernah memegang jawatan sebagai Penasihat Strategik dan Pengarah Teknikal di Promotion Fund of Vietnamese Football Talent (PVF) Academy pada 2018.

Setahun kemudian, Troussier dilantik sebagai ketua jurulatih bagi skuad bawah 19 tahun (B-19) Vietnam yang kemudiannya berhasil membimbing skuad itu layak ke saingan Piala Asia B-19 2020.

Antara pencapaian terbaiknya dalam karier kejurulatihan adalah mengemudi skuad Samurai Biru memenangi Piala Asia 2000 dan melangkah ke Pusingan 16 dalam kejohanan Piala Dunia 2002 – kemaraan pertama dalam pembabitan Jepun di kancah Piala Dunia.

Difahamkan, VFF tidak mengumumkan lagi perundingan ini sebagai penghormatan kepada Coach Park yang masih mempunyai baki kontrak sehingga 31 Januari.


Hello world!

Welcome to WordPress. This is your first post. Edit or delete it, then start writing!


Safawi Akan Mula Berlatih Bersama Skuad Senior Portimonense SC

Penyerang sayap negara, Safawi Rasid akan mula berlatih bersama skuad senior Portimonense SC bermula hari ini.

Perkara itu sekaligus menjawab persoalan para peminat tempatan mengenai ketiadaan nama pemain berusia 23 tahun tersebut dalam skuad bawah 23 tahun (B-23) baru-baru ini.

Tambahan pula, menurut laporan Berita Harian, skuad tersebut mempunyai pemain yang terkena jangkitan Covid-19.

“Skuad bawah 23 tahun ada (positif COVID-19), tapi tak tahu pemain itu ok ke tidak.

“Perlawanan semalam saya tak sertai, sebab ketua jurulatih pasukan utama tak bagi sertai, takut berjangkit.

“Esok saya akan mula latihan untuk pasukan utama,” katanya.

Perkembangan ini pastinya mencerahkan peluang Safawi untuk meraih penampilan pertama dalam saingan Liga Portugal bersama Portimonense.

Untuk makluman, Portimonense bakal menerima kunjungan pasukan Santa Clara untuk aksi keenam Liga Portugal pada ahad nanti.

Pasukan ini berada di kedudukan keenam liga dengan tujuh mata hasil daripada dua kemenangan, dua seri dan satu kekalahan.


Logo Extra Joss Dipapar Pada Seluar Selangor FC Selaku Rakan Minuman Tenaga Rasmi Selama 1 Tahun

Pasukan yang menghuni tangga kedua Liga Super pada ketika ini, Selangor FC mengumumkan mengikat kerjasama baharu dengan jenama syarikat minuman tenaga dari Indonesia, PT Bintang Toedjoe yang memiliki jenama yang tidak asing dalam kalangan penduduk Malaysia, Extra Joss.

Kerjasama itu hadir setelah Selangor FC yang diwakili oleh Ketua Pegawai Eksekutif, Dr. Johan Kamal Hamidon serta Pengarah Urusan PT Bintang Toedjoe, Fanny Kurniati menandatangani dokumen perjanjian kerjasama dalam satu majlis bertempat di Pusat Latihan Selangor FC, pada hari ini.

Turut dimaklumkan, kerjasama strategik melibatkan kedua-dua pihak ini berlangsung selama setahun. Namun begitu, kedua-dua entiti Selangor FC dan PT Bintang Toedjoe menutup mulut mengenai jumlah penajaan tersebut.

Untuk makluman, hasil kerjasama ini, logo Extra Joss akan dipaparkan pada bahagian bawah seluar jersi rasmi skuad berjulukan Gergasi Merah tersebut disamping aktiviti penjenamaan di stadium pada hari perlawanan serta beberapa aset digital platform media sosial Selangor FC.

Sebagai rekod, kehadiran Extra Joss dalam kancah bola sepak Malaysia bukanlah sesuatu yang baharu.

Semalam, mereka turut mengesahkan penajaan terhadap badan induk bola sepak tanah air, Persatuan Bola Sepak Malaysia (FAM) dengan tempoh yang sama iaitu selama setahun.

Sebagai tambahan, tahun lalu mereka turut menjadi penaja kepada sebuah lagi kelab bola sepak yang beraksi dalam kancah Liga Super iaitu Sri Pahang FC.


Jordan 4-0 Malaysia: Kemasukan Pemain Muda Mengubah Permainan Harimau Malaya

Skuad kebangsaan kendalian Tan Cheng Hoe terpaksa akur menerima kekalahan besar 4-0 di tangan Jordan dalam Perlawanan Antarabangsan Tier 1 di Stadium Raja Abdullah II, Amman pada tengah malam tadi.

Malaysia memulakan perlawanan dengan gabungan pemain-pemain yang tidak asing lagi bersama skuad Harimau Malaya seperti Khairulazhan, Aidil Zafuan, Irfan Zakaria, Nazmi Faiz, Syafiq Ahmad dan Guilherme de Paula.

Disamping itu, Cheng Hoe turut menurunkan beberapa muka yang sudah lama tidak beraksi serta pemain baharu seperti Rizal Ghazali, Ariff Farhan, Akram Mahinan, Baddrol Bakhtiar dan Faisal Halim.

Bagaimanapun, persembahan separuh masa pertama tidak begitu baik buat Harimau Malaya. Bergelut untuk mendapatkan rentak dan bolos dua gol. Lebih parah gol pada minit ke-42 pula berpunca daripada kesilapan komunikasi antara Khairulazhan dan Aidil Zafuan.

Memasuki separuh masa kedua, Cheng Hoe mula melakukan perubahan dengan memberi peluang kepada majoriti pemain muda untuk beraksi. Antaranya Hakimi Abdullah, Mukhairi Ajmal, Quentin Cheng dan Luqman Hakim.

Walaupun masih belum mencukupi untuk mengatasi pasukan Jordan, ditambah pula dengan bolos dua gol lagi namun persembahan yang diberikan mengatasi apa yang dipersembahkan pada separuh masa pertama.

Sebagai contoh, bahagian tengah yang diisi dengan Mukhairi berupaya untuk mengawal dan cuba untuk mengatur serangan. Di bahagian kiri, kemasukan Hakimi menjadi sayap kiri Malaysia hidup.

Kehadiran Luqman yang menggantikan De Paula sebagai penyerang pula memberikan lebih pergerakan kepada barisan serangan Malaysia dek kerajinannya yang turut membantu di bahagian tengah.

Tidak dilupakan, kemasukan bek kiri baharu, Arif Fadzilah menjadikan pertahanan kiri Malaysia tidak mudah ‘ditebuk’ oleh Jordan. Selain itu, Arif turut membantu ‘build up’ pasukan dan tidak mempunyai masalah bergandingan dengan baik bersama Hakimi memandangkan kedua-duanya datang daripada kelab yang sama.

Untuk makluman semua, Malaysia akan menghadapi satu lagi perlawanan antarabangsa bertemu Uzbekistan, pada hari Sabtu nanti. Adakah anda melihat muka-muka lama diberikan peluang sekali lagi pada perlawanan tersebut atau mahu Cheng Hoe mempertaruhkan muka-muka baharu dan pemain-pemain muda?

Tonton highlights perlawanan Jordan vs Malaysia DI SINI.


Morales Akui Masih ‘Bergelut’ Untuk Beraksi Sebagai Penyerang

Pemain tengah Kuala Lumpur City FC (KL City), Romel Morales mengakui masih dalam fasa menyesuaikan diri beraksi di posisi penyerang dalam usaha membantu pasukan menjelang perlawanan Liga Super berdepan Sri Pahang FC, esok.

Meskipun agak bergelut, Morales tetap berusaha keras untuk memastikan pasukan tidak kehilangan mata apatah lagi Sri Pahang mempunyai pemain import yang mampu beri ancaman besar kepada mereka dalam aksi pada malam esok.

“Saya rasa ia akan menjadi satu perlawanan yang menarik di mana kami tetap menghormati Sri Pahang dan cukup penting untuk kami dapatkan tiga mata.

“Kami tidak pernah tewas lagi dalam lapan perlawanan terdahulu, dan sememangnya kami nak kekalkan prestasi sedemikian dan tidak mahu berdepan kekalahan yang sia-sia.

“Cuma untuk diri saya, rasanya semua tahu bagaimana bukannya mudah untuk saya apabila perlu belajar untuk menjadi seorang penyerang dan apatah lagi saya tidak pernah lagi beraksi di posisi itu sebelum ini.

“Cuma musim ini, memang nasib agak kurang baik apabila pasukan perlu berdepan kecederaan yang melanda penyerang-penyerang dan sekarang menjadi tugas saya untuk cuba beraksi dengan lebih baik di posisi itu,” jelasnya.

Morales ketika ini kembali diberi kepercayaan untuk diletakkan selaku penyerang selepas KL City kehilangan penyerang import baharu, Kyrian Nwabueze susulan kecederaan Anterior Cruciate Ligament (ACL) yang dialami pada bulan lalu.

Sebelum ini, kudrat pemain tengah kelahiran Colombia turut menjadi taruhan ketua jurulatih, Bojan Hodak di posisi serangan apabila penyerang Mauritania, Dominique da Sylva mengalami kecederaan pada awal musim.


Terbuka Jerman: 2 Beregu Campuran Negara Kandas Seawal Pusingan 32

Hari pertama berlangsungnya saingan Terbuka Jerman menyaksikan dua wakil negara dalam kategori beregu campuran sudah terkandas seawal Pusingan 32.

Kejutan terarah kepada pasangan campuran No.1 tanah air merangkap pilihan ketiga kejohanan, Tan Kian Meng dan Lai Pei Jing yang tumpas kepada beregu Indonesia yang berada di ranking ke-17 dunia, Dejan Ferdinansyah dan Gloria Widjaja.

Dalam pertarungan tersebut, Kian Meng-Pei Jing tumpas secara “straight set” dengan skor 21-14 dan 21-14 dalam tempoh 35 minit permainan di Gelanggang 2.

Untuk rekod, ini merupakan kekalahan kedua berturut-turut dialami Kian Meng-Pei Jing di tangan gandingan Dejan-Gloria dalam kejohanan Jelajah Dunia BWF. Sebelum ini, Kian Meng-Pei Jing tumpas kepada mereka dalam saingan Terbuka India yang berlangsung pada Januari lalu.

R32#MAS🇲🇾 Chen Tang Jie-Toh Ee Wei def. #MAS🇲🇾 Hoo Pang Ron-Teoh Mei Xing 21-12 20-22 21-14

📷 @badmintonphoto #GemilangkanLagi #DemiMalaysia #BadmintonMalaysia pic.twitter.com/nKxaljMmb5

— BAM (@BA_Malaysia) March 7, 2023

Sementara itu, sepasang lagi beregu campuran yang turut sama terkandas awal di saingan ini adalah gandingan Hoo Pang Ron dan Teoh Mei Xing.

Pasangan yang menghuni ranking ke-66 dunia ini terkandas ekoran tumpas kepada sepasang lagi beregu negara iaitu Chen Tang Jie dan Toh Ee Wei yang berada di ranking ke-43 dunia.

Bagaimanapun, Tang Jie-Ee Wei tidak diberikan laluan mudah oleh Pang Ron-Mei Xing. Mereka terpaksa beraksi hampir satu jam terlebih dahulu dengan tiga set permainan yang berkesudahan dengan skor 21-12, 20-22 dan 21-14.

Tang Jie-Ee Wei yang mara ke Pusingan 16 akan menantikan cabaran samada daripada beregu Korea merangkap pilihan keenam kejohanan, Seo Seung-jae dan Chae Yu-jung atau beregu Ireland yang menduduki ranking ke-167, Joshua Magee dan Moya Ryan.

Featured Image: Badminton Association of Malaysia


Sukan SEA: Gandingan Baharu Yee See-Su Hui Ke Separuh Akhir Kategori Beregu Wanita

Gandingan baharu pemain senior dan junior, Cheah Yee See dan Cheng Su Hui mempersembahkan prestasi yang memberangsangkan sehingga berjaya mara ke peringkat separuh akhir acara badminton individu kategori beregu wanita di temasya Sukan SEA 2021.

Beregu yang terdiri daripada pemain berusia 26 dan 18 tahun masing-masing ini mengesahkan kemaraan tersebut selepas berhasil mengalahkan pasangan Filipina, Airah Albo-Thea Pomar secara “straight set” dengan skor 21-13 dan 21-11 di peringkat suku akhir, hari ini.

Menanti mereka di peringkat separuh akhir adalah beregu Thailand, Benyapa Aimsaard dan Nuntakarn Aimsaard yang menghuni ranking ke-28 dunia merangkap pilihan kedua untuk memenangi pingat emas temasya ini.

Untuk makluman, beregu Thailand ini mara selepas menundukkan wakil Indonesia, Febby Valencia Dwijayanti Gani dan Ribka Sugiarto secara “straight set” dengan skor 21-17 dan 22-20.

Sebagai tambahan, perlawanan separuh akhir antara Yee See-Su Hui dan adik beradik Aimsaard itu dijadualkan berlangsung pada hari esok.


Bekas Pengarah Teknikal FAM Bimbing Kelab Liga Singapura

Bekas Pengarah Teknikal Persatuan Bola Sepak Malaysia (FAM) kelahiran Belanda, Peter de Roo kini dimaklumkan mengemudi sebuah kelab yang beraksi dalam saingan Liga Singapura.

Peter yang berusia 52 tahun diumumkan menjadi ketua jurulatih Balestier Khalsa Football Club mengisi kekosongan yang ditinggalkan oleh jurulatih terdahulu, Akbar Nawas yang meninggalkan kelab terbabit, pada penghujung bulan lalu.

We are delighted to announce the appointment of Peter de Roo as our Head Coach till the end of this season.

The Dutchman, 52, will take over from Akbar Nawas who will leave at the end of the month.

He will take his first training session on Monday. pic.twitter.com/7YFYQdPW96

— BalestierKhalsaFC (@FCBalestier) August 27, 2022

Difahamkan, Peter yang mempunyai lesen kejurulatihan AFC Pro Diploma akan mengemudi skuad The Tigers ini sehingga ke penghujung musim ini.

Untuk makluman semua, Peter berkhidmat sebagai Pengarah Teknikal FAM bermula tahun 2017 sehingga ke penghujung tahun 2020 sebelum posisi tersebut diisi dengan Datuk Ong Kim Swee bermula 1 Januari 2021.

Featured Image: Balestier Khalsa Football Club


Beregu Vivian-Chiew Sien Dipromosi Sertai Kejohanan All England 2022 Pada Saat Akhir

Nama pasangan beregu wanita bebas (independent) negara, Vivian Hoo dan Lim Chiew Sien hanya berada di tempat kelima dalam senarai ‘reserved’ bagi kategori wanita di Kejohanan Badminton Terbuka Seluruh England (All England) 2022.

Bagaimanapun, disebabkan lima pasangan wanita yang telah layak untuk beraksi di kejohanan Jelajah Dunia Super 1000 BWF itu menarik diri, nama Vivian-Chiew Sien tersenarai sekaligus bakal beraksi di Pusingan 32 yang bermula pada hari ini.

Berdasarkan kepada undian, Vivian-Chiew Sien yang mara sehingga ke peringkat suku akhir Terbuka Jerman pada minggu lalu bakal menentang beregu No.3 dunia dari Republik Korea merangkap pemenang pingat gangsa Sukan Olimpik 2020, Kim Soyeong dan Kong Heeyong.

Untuk makluman semua, ini juga menjadi debut Vivian-Chiew Sien di pentas All England memandangkan kedua-dua pemain ini mula membentuk gandingan sejak Oktober tahun lalu.

Selain daripada pasangan yang menghuni ranking ke-48 dunia ini, empat lagi pasangan yang mendapat promosi ke Pusingan 32 ialah Meghana Jakkampudi-Poorvisha S. Ram (India), Treesa Joly-Pullela Gayatri Gopichand (India), Margot Lambert-Anne Tran (Perancis) dan Jaqueline Lima-Sania Lima (Brazil).

Manakala lima pasangan yang menarik diri ialah Chisato Hoshi-Aoi Matsuda (Jepun), Mayu Matsumoto-Wakana Nagahara (Jepun), Anastasiia Akchurina-Olga Morozova (Rusia/Tidak Dibenarkan Beraksi), Julie Finne-Ipsen-Mia Surrow (Denmark) dan Amalie Magelund-Freja Ravn (Denmark).


TFC Buat Rombakan & Buru Pemain Punyai Pengalaman Beraksi di Liga Malaysia

Terengganu Football Club (Terengganu FC) bakal membuat rombakan terhadap skuadnya menjelang saingan baharu Liga Malaysia dan Piala AFC 2021.

Perancangan untuk melakukan rombakan ini merupakan satu kejutan daripada Terengganu FC lebih-lebih lagi skuad sedia ada telah berjaya meraih kedudukan tangga ketiga saingan Liga Super 2020.

Ia merupakan pencapaian terbaik pasukan Terengganu sejak mereka kembali ke saingan utama Liga Malaysia pada 2018.

Di antara perancangan mereka adalah melepaskan beberapa pemain tonggak pasukan kalangan pemain tempatan dan juga pemain import.

Dan sebahagiannya akan digantikan dengan pemain import yang pernah beraksi dalam saingan tempatan.

Perkara ini disahkan sendiri oleh Timbalan Presiden Persatuan Bola Sepak Negeri Terengganu (PBSNT), Hishamuddin Abdul Karim menerusi satu laporan oleh agensi berita kebangsaan.

“Insya-Allah sebahagian pemain yang bakal menyertai semula Terengganu FC pernah berada dalam saingan Liga Malaysia dan sebahagian adalah muka baharu.

“Kami juga tak meletakkan nama besar sebagai kaedah untuk mencapai sasaran, tetapi mahu pemain berkhidmat untuk bola sepak…jadi saya rasa itu kunci besar,” kata Hishamuddin seperti dipetik daripada Bernama.

Dominique Ucap ‘Good Bye’ TFC, Bangga Melihat 25,000 Penyokong ke Stadium https://t.co/eLuN6iZvMi pic.twitter.com/wGMIGvjBMR

Baca: Dominique Ucap ‘Good Bye’ TFC, Bangga Melihat 25,000 Penyokong ke Stadium

Setakat ini, penyerang prolifik mereka, Dominique da Sylva telah mengesahkan meninggalkan pasukan berpangkalan di pantai timur itu walaupun muncul sebagai penjaring ketiga terbanyak Liga Super 2020.

Selain itu, penyerang sayap lincah kelahiran Singapura, Faris Ramli turut memuat naik mengucapkan selamat tinggal kepada penyokong Terengganu FC menerusi laman sosialnya.

Nafuzi menyifatkan kerjasama dari semua pihak telah meletakkan pasukan ini di kedudukan terbaik untuk beraksi di pentas lebih tinggi pada musim hadapan.Baca selanjutnya di ⬇https://t.co/H6Ht8rspMs

Sementara itu, Hishamuddin turut mengesahkan pengendali kelahiran negeri Kelantan, Nafuzi Zain akan kekal sebagai ketua jurulatih Terengganu FC untuk saingan musim hadapan.

Pihaknya nyata berpuas hati dengan prestasi jurulatih muda berusia 42 tahun itu dalam saingan musim ini sehingga memberikan mereka tiket ke saingan antarabangsa iaitu Piala AFC 2021.

Featured Image: Terengganu Football Club


Goh Liu Ying & Ong Yew Sin Bentuk Gandingan Campuran Baharu

Teka-teki mengenai siapa yang akan menjadi gandingan baharu bersama pemain bebas (independent) Goh Liu Ying, terjawab pada hari ini.

Menurut laporan portal akhbar berbangsa inggeris tempatan, The Star, pemain berusia 33 tahun itu meneruskan kariernya dengan membentuk gandingan bersama pemain beregu lelaki di ranking ke-11 dunia, Ong Yew Sin.

BREAKINGGOng Yew Sin will play Mixed Doubleswith Goh Liu Ying, to debut at German Open and All England 2022https://t.co/Wx1yXHB0s5

Dimaklumkan, gandingan baharu ini telah menghantar nama mereka untuk beraksi dalam dua saingan iaitu Terbuka Jerman dan Kejohanan Badminton Seluruh England yang akan berlangsung pada Mac hadapan.

Untuk makluman semua, Liu Ying merangkap pemenang pingat perak Sukan Olimpik 2016 terpaksa mencari gandingan baharu selepas mengumumkam berpisah dengan rakan gandingannya sebelum ini, Chan Peng Soon.

Kejohanan Jelajah Dunia Akhir BWF yang berlangsung di Bali, Indonesia pada tahun lalu menjadi pentas terakhir Liu Ying dan Peng Soon beraksi bersama.

Sementara itu, Yew Sin yang membentuk gandingan baharu bersama Liu Ying masih kekal bergandingan bersama Teo Ee Yi dalam kategori beregu lelaki. Ianya menjadikan Yew Sin bakal beraksi dalam dua kategori selepas daripada ini.

Featured Image: Instagram Goh Liu Ying


Piala AFC: Badd Cuba Positif Selepas Kelab Kemboja, Timor Leste Sertai Kumpulan I

Kapten Kedah Darul Aman (Kedah), Baddrol Bakhtiar berfikiran positif saingan Piala AFC tidak akan dibatalkan lebih-lebih lagi selepas Konfederasi Bola Sepak Asia (AFC) mengumumkan Visakha (Kemboja) dan Lalenok United (Timor Leste) dimasukkan secara automatik ke dalam Kumpulan I.

Baddrol atau lebih dikenali dengan panggilan Badd beranggapan penyertaan dua pasukan tersebut mungkin membolehkan kedua-dua negara tersebut untuk menjadi tuan rumah bagi saingan Zon ASEAN sekaligus membolehkan beliau dan rakan-rakannya beraksi di pentas antarabangsa tersebut.

Untuk makluman, AFC menerusi satu kenyataan rasmi yang dikeluarkan semalam (5 Julai) mengatakan perlawanan Piala AFC melibatkan pasukan yang ketiadaan tuan rumah akan dibatalkan sementara saingan yang lain diteruskan seperti biasa.

“Masa mula-mula dengar berita, memang rasa sedikit kecewa sebab kita sudah lama melakukan persiapan ini, jadi kalau memang batal juga, nak buat macam mana.

“Cuma kami cuba untuk positif lagi dan berharap kerana selepas ada kelab dari Kemboja dan Timor Leste sertai kumpulan I, mungkin ada sedikit sinar untuk kita katakan mereka boleh jadi tuan rumah atau tidak.

“Tetapi apa-apa pun kita tunggu sahaja, dan kalau memang sudah pasti ia dibatalkan, kerja keras tetap perlu dilakukan untuk fokus kepada Liga Super dan Piala Malaysia pula”, jelasnya.

Untuk pengetahuan semua, Kedah dan Terengganu merupakan pasukan yang layak beraksi di pentas Piala AFC bagi musim 2021.

Berdasarkan undian yang dijalankan sebelum ini, Kedah diletakkan dalam Kumpulan H bersama-sama bersama-sama Lion City Sailors FC, Saigon FC dan Persipura Jayapura.

Sementara itu, Terengganu pula berada di dalam Kumpulan I bersama-sama Geylang International dan dua pasukan yang diumumkan oleh AFC hari ini, Visakha dan Lalenok United.

Featured Image: Kedah Darul Aman FC


Terbuka Taipei: Wei Chong-Kai Wun Juarai Saingan Super 300 Buat Kali Kedua Dalam Karier

Beregu lelaki muda negara, Man Wei Chong dan Tee Kai Wun kini memiliki dua gelaran juara dalam saingan Jelajah Dunia Super 300 BWF.

Pasangan yang berada di ranking ke-36 dunia ini menambah koleksi kejuaraan tersebut dengan memenangi saingan Terbuka Taipei 2022, sebentar tadi.

Lebih manis, kemenangan tersebut diraih dengan menumpaskan beregu tuan rumah merangkap pemenang pingat emas Sukan Olimpik 2020, Lee Yang dan Wang Chi-Lin.

YONEX Taipei Open 2022MD – Final               🇲🇾Wei Chong MAN🏅21 11 21 🇲🇾Kai Wun TEE🏅18 21 18    Yang LEE                  Chi-Lin WANG

🕗 in 54 minutes https://t.co/jV92219OOB

— BWFScore (@BWFScore) July 24, 2022

Pasangan itu juga berada di ranking jauh lebih tinggi daripada Wei Chong-Kai Wun iaitu ranking keempat dunia. Malahan mereka turut diletakkan sebagai pilihan pertama untuk menjuarai kejohanan ini.

Namun begitu, Wei Chong-Kai Wun yang berusia 22 tahun masing-masing ini berhasil mengatasi mereka dalam perlawanan akhir dengan skor yang berkesudahan dengan 21-18, 11-21 dan 21-18 dalam tempoh masa menghampiri satu jam permainan.

Antara perkara lain yang menarik tentang kejuaraan dirangkul oleh Wei Chong-Kai Wun dalam saingan yang berlangsung di Taiwan ini adalah kesemua lawannya bermula daripada Pusingan 32, Pusingan 16, suku akhir, separuh akhir serta perlawanan akhir adalah pemain tuan rumah.

Sebagai tambahan, gelaran pertama dirangkul Wei Chong-Kai Wun di pentas bertaraf Jelajah Dunia Super 300 BWF adalah dalam saingan Antarabangsa Syed Modi yang berlangsung penghujung Januari lalu di India.

Featured Image: Badminton Association of Malaysia


Chan Peng Soon Bentuk Gandingan Sementara Bersama Toh Ee Wei

Pemain senior, Chan Peng Soon terpaksa berenggang seketika bersama pasangannya, Valeree Siow dan kini membentuk satu lagi gandingan campuran baharu bersama pemain berusia 21 tahun, Toh Ee Wei.

Menurut laporan akhbar berbahasa inggeris, New Straits Times, Peng Soon terpaksa berpisah seketika dengan pasangannya sebelum ini. Hal ini kerana jurulatih mahu memberikan keutamaan kepada gandingan Valeree bersama Low Yeen Yuan, yang kini memasuki kelompok 100 beregu terbaik dunia.

Sebagai alternatif, Peng Soon diberikan gandingan sementara  bersama Ee Wei. Sebelum ini, Ee Wei membentuk gandingan campuran bersama Choong Hon Jian dimana mereka berjaya meraih kejuaraan di Terbuka Poland, Cabaran Antarabangsa Slovenia dan Terbuka Australia.

Sementara itu, Veleree-Yeen Yuan yang berjaya mara ke peringkat separuh akhir Saingan Antarabangsa Syed Modi pada bulan lalu akan mengambil bahagian dalam kejohanan Terbuka Swiss (22-27 Mac) dan Orleans Masters di Perancis (29 Mac-3 April).

Kejohanan ini sebahagian daripada persiapan buat beregu ini untuk menghadapi saingan kejohanan badminton wanita berpasukan, Piala Uber 2022 di Bangkok pada Mei nanti.


Dokumentari Sukan Premium Mengenai Johor Darul Ta’zim Menuju Puncak Kejayaan Bakal Disiarkan

Siri dokumentari lima bahagian – FEARLESS: Rise of the Johor Southern Tigers akan menampilkan kisah di sebalik tabir yang menumpukan kepada kuasa besar bola sepak Asia Tenggara, Johor Darul Ta’zim FC (JDT) di mana pencapaian dan kejayaan mereka telah membantu dalam membentuk komuniti, masyarakat, negeri dan juga negara.

Siri yang amat dinantikan ini memaparkan kisah mengenai penghasilan infrastruktur kelas dunia yang dimiliki oleh JDT, antaranya kemudahan pusat latihan serta Stadium Sultan Ibrahim sehinggalah kepada program akademi remaja yang bukan sahaja membentuk barisan pemain generasi berikutnya tetapi membawa Johor dan Malaysia sebagai masyarakat yang lebih berglobalisasi di rantau Asia.

Memaparkan kisah yang lebih dekat di belakang tabir, FEARLESS: Rise of the Johor Southern Tigers turut membawa penonton kepada perjalanan epik yang menyaksikan kejayaan yang diraih JDT, menumpukan kepada kisah-kisah penting mengenai kelab yang antara paling dikagumi di rantau Asia.

Pemilik pasukan JDT dan DYAM Tengku Mahkota Johor, Mejar Jeneral Tunku Ismail Ibni Sultan Ibrahim bertitah: “Sesetengah pihak memandang rendah impian kami tetapi dalam siri eksklusif di sebalik tabir ini menunjukkan projek bola sepak di Johor – Johor Darul Ta’zim – tentang bagaimana ia terbentuk dan menjadi kuasa besar yang perlu diberi perhatian.

“FEARLESS menampilkan rakaman yang belum pernah dilihat mengenai bagaimana Harimau Selatan menjadi sebuah empayar, perjuangan yang ditempuhi juga kejayaan, serta bagaimana kelab ini diuruskan di belakang tatapan umum dan iltizam kami yang ingin mencapai kejayaan, sama ada di dalam mahupun luar padang”, titah baginda.

Dirakamkan ketika musim 2019/20, FEARLESS: Rise of the Johor Southern Tigers memaparkan bagaimana kelab yang mempunyai cita-cita besar ini membina legasi, politik dalam dunia bola sepak serta cabaran yang dihadapi pemain-pemain sama ada dalam atau luar padang menerusi perspektif daripada beberapa personaliti dalam pasukan JDT di samping kumpulan penyokong yang hebat iaitu “Boys of Straits”.

FEARLESS: Rise of the Johor Southern Tigers diarahkan bersama oleh Leon Tan dan Tony Peitra Arjuna dan diterbitkan oleh Supernova Media yang berpangkalan di Kuala Lumpur serta menampilkan 5 episod berdurasi selama 22 minit dengan penceritaan dan sari kata dalam Bahasa Inggeris.

Sementara itu, Firma Pelaburan, Penerbitan dan Perlesenan IP Global, 108 Media yang berpangkalan di Singapura telah memperoleh hak penjualan antarabangsa bagi siri dokumentari yang pertama seumpamanya di rantau Asia dan mensasarkan urusniaga seluruh dunia.

Ketua Pegawai Eksekutif 108 Media, Abhi Rastogi berkata: “Kami amat mengagumi dengan nilai-nilai yang ditampilkan menerusi FEARLESS, ia memberikan inspirasi, nilai naratif yang terhasil di sekeliling sukan ini dan kemampuannya untuk menyatukan seluruh rantau. 108 Media begitu teruja untuk membawakan siri ini kepada penonton di serata dunia dan memaparkan perwatakan yang ditampilkan oleh JDT serta bola sepak di Asia.”

Menerusi pejabat antarabangsa di Amerika Utara, Asia dan Eropah, 108 Media telah memulakan penjualan siri ini.

Featured Image: JOHOR Southern Tigers


Selangor Dapat Tajaan Joma Bernilai RM4.2 Juta & Kontrak Dilanjutkan Sehingga 2023

Selangor FC akan terus menyarung jersi jenama sukan antarabangsa dari Sepanyol iaitu Joma selama dua tahun lagi.

Ianya selepas pasukan yang terkenal dengan julukan Red Giants ini mengumumkan melanjutkan kontrak bersama Joma sehingga tahun 2023, pada hari ini.

Menerusi satu kenyataan media yang dikeluarkan kelab, Joma bersetuju untuk menaja Selangor dengan nilai tajaan RM2.1 juta setahun meliputi penajaan set jersi sepenuhnya untuk skuad Liga Super dan skuad Liga Premier.

Tiadak ketinggalan, ianya turut merangkumi set jersi kepada skuad Piala Presiden, skuad Piala Belia, skuad futsal lelaki dan wanita termasuk set latihan.

Selain itu, tajaan Joma juga meliputi pakaian kepada kesemua pengadil Liga FAS termasuk pakaian kasual perjalanan dan penajaan tunai kepada kelab.

Untuk makluman semua, perjanjian antara Selangor dan Joma ini bermula pada tahun 2019 yang lalu.

Menurut Ketua Pegawai Eksekutif (CEO) Selangor FC, Dr. Johan Kamal Hamidon, sepanjang 3 musim bersama Joma, lebih 100,000 unit jersi telah terjual.

Sebagai tambahan, jenama Joma diasaskan pada tahun 1965 kini boleh didapati di lebih 70 negara dunia. Ia turut membekalkan jersi kepada lebih 250 pasukan seluruh dunia termasuk Swansea City, Getafe, Villarreal, Ukraine, Romania, dan banyak lagi.


Perak Lanjut Kontrak Luciano Guaycochea Sehingga 2024

Pembentukan pasukan yang dimiliki oleh syarikat telekomunikasi, XOX Berhad iaitu Perak FC bagi mengharungi saingan Liga Malaysia 2023 diteruskan dengan rancaknya.

Selepas mengumumkan melanjutkan beberapa kontrak pemain sedia ada serta mengikat pemain-pemain tempatan baharu, skuad berjulukan The Bos Gaurus ini mengumumkan lanjutan kontrak salah seorang pemain importnya.

Menerusi makluman rasmi kelab, pemain tengah menyerang kelahiran Argentina, Luciano Guaycochea dilanjutkan kontraknya selama dua tahun sekaligus menyaksikannya kekal bersama skuad bimbingan Lim Teong Kim sehingga 2024.

“Pertama sekali, saya sangat gembira dapat menandatangani lagi dua tahun kontrak di Perak FC.

“Saya rasa sangat seronok selama enam bulan saya berada di sini dan ia satu permulaan yang hebat.

“Saya rasa keputusan yang saya buat untuk menyambung kontrak di sini selama dua tahun adalah sangat bagus dan saya sangat gembira.” katanya selepas menandatangi kontrak lanjutan tersebut.

Untuk makluman semua, Luciano mula menyertai Perak pada jendela pertengahan musim, Jun lalu bersama-sama Stipe Plazibat (Croatia) dan Sunday Kolawole (Nigeria).

Sebelum menyertai Perak, pemain berusia 30 tahun ini beraksi bersama pelbagai kelab di beberapa buah negara seperti Turki, Venezuela, Bolivia selain negaranya sendiri.

Featured Image: Perak Football Club


Selepas Melawat JDT, Melaka United Bakal Bina ‘Training Centre’ di Padang 10

Selepas pulang daripada melawat Pusat Latihan JDT pada minggu lalu, Melaka United FC bakal menjadikan lokasi Padang 10 yang terletak di Krubong, Melaka sebagai pusat latihan mereka tersendiri.

Ketua Pegawai Eksekutif Melaka United FC, Datuk Mohd Saiful Mat Sapri berkata, kunjungan yang diketuai oleh Presiden Persatuan Bolasepak Melaka (MUSA), Datuk Seri Utama (Dr.) Sulaiman Md Ali itu bertujuan untuk melihat kemudahan pusat latihan yang terletak di Padang Seri Gelam serta mempelajari cara pengurusan yang diamalkan oleh JDT.

“(Pihak kami) mengagumi pusat latihan JDT yang (berada) di kelas terbaik dan berprestij. Kita (Melaka United FC) ingin belajar cara pengurusannya dan akan dibuat di Padang 10, Melaka tidak lama lagi.” katanya ketika dihubungi Sukanz, hari ini.

Pusat latihan serba lengkap yang dimiliki oleh juara Liga Super tujuh kali berturut-turut disifatkannya sebagai yang terbaik di Malaysia dilihat bakal menjadi contoh kepada pembinaan pusat latihan Melaka United FC kelak.

“Yang terdekat ini kita akan bina satu bangunan yang terdiri daripada gimnasium, bilik persalinan dan clinic development untuk pembangunan sukan anak-anak Melaka. Yang (itu) dah kita rancang dan dapat sponsor (penajaan) daripada pihak Edra untuk membangunkan Padang 10.” jelasnya.

Difahamkan naik taraf kawasan tersebut turut memberikan manfaat untuk kegunaan orang ramai namun sebuah padang yang dikhususkan untuk pasukan Melaka United FC menjadi keutamaan mereka buat masa ini.

“Kita akan upgrade (naik taraf) beberapa (padang di) Padang 10 itu, salah satu padang itu kita akan khaskan untuk (kegunaan) latihan (skuad) Liga Super, dan dipasang dengan lampu limpah.”

“Dan tiga padang lagi, mengikut keadaan bajet, kita akan upgrade untuk kegunaan rakyat negeri Melaka.” tambahnya lagi.

Selain daripada melawat pusat latihan, delegasi tersebut turut dibawa oleh Pengarah Teknikal JDt, Alistair Edwards untuk melihat gelanggang rasmi skuad JDT iaitu Stadium Sultan Ibrahim dan Ibu Pejabat JDT yang terletak di Iskandar Puteri.

Featured Image: JOHOR Southern Tigers


Terbuka Thailand: Tze Yong Pecah Telur, Atasi Tien Chen Untuk Mara Ke Suku Akhir

Perseorangan lelaki negara, Ng Tze Yong menamatkan kemarau kemenangan ke atas Chou Tien Chen apabila menewaskan wakil Chinese Taipei itu di  Pusingan 16 Terbuka Thailand 2023.

Untuk rekod, kedua-dua pertemuan mereka berakhir dengan kemenangan milik Tien Chen yang turut berada di tangga ketujuh dunia dan Tze Yong akhirnya berjaya memperoleh kemenangan pada kali ini.

Lebih manis, Tze Yong menewaskan Tien Chen secara “straight set” dengan skor 23-21 dan 23-21 dalam pertemuan selama 59 minit bertempat di Stadium Tertutup Huamark, Thailand.

TOYOTA GAZOO RACING Thailand Open 2023MS – R1623 23 🇲🇾NG Tze Yong🥇

21 21 CHOU Tien Chen

— BWFScore (@BWFScore) June 1, 2023

Kemenangan tersebut sekaligus menjadikan Tze Yong wakil negara kedua yang mara ke peringkat suku akhir selepas Leong Jun Hao dan bakal bertemu pemenang di antara pertemuan Lee Cheuk Yiu dan Magnus Johannesen.

Terdahulu, perseorangan lelaki No.2 negara itu tersingkir awal dalam saingan Malaysia Masters selepas tewas kepada wakil Jepun, Kenta Nishimoto di pusingan pertama undian utama (main draw) kejohanan tersebut.

Sungguhpun begitu, Tze Yong menampilkan aksi yang konsisten apabila berjaya mara ke suku akhir dalam tiga kejohanan terakhirnya; Thailand Masters, Terbuka Seluruh England dan Terbuka Swiss sebelum pulang ke Malaysia.

Featured Image: PERODUA Malaysia Masters 2023


Pandelela Rinong Lelong Koleksi Tunggal NFT ‘P.ZERO1’

Tertarik dengan industri NFT yang kian berkembang di peringkat global, penerjun handalan negara, Dato’ Pandelela Rinong tampil mengumumkan koleksi NFT eksklusifnya yang berjudul ‘P.ZERO1’.

Satu-satunya koleksi tersebut tersedia untuk lelongan menerusi pasaran NFT digital, OpenSea dan para peminat boleh membuat bidaan untuk memiliki koleksi ini bermula saat ini sehingga 31 Ogos nanti.

Pembida tertinggi bukan sahaja dapat menjadi pemilik tunggal koleksi ini bahkan turut ditawarkan pengalaman peribadi tidak ternilai dengan Pandelela. Selain itu, cetakan berbingkai NFT tersebut akan dihantar sendiri oleh atlet berusia 29 tahun ini.

Difahamkan, Pandelela terdorong untuk mencipta barisan karya seni digitalnya sendiri sebagai ekspresi perjalanan profesional dan peribadinya sebagai seorang atlet.

“Visi saya untuk ‘P.Zero1’ adalah untuk berkongsi sebahagian kisah saya dengan dunia dan memberi penghormatan kepada sukan ini yang telah mengubah hidup saya secara drastik daripada seorang gadis kampung Bidayuh kepada seorang olahragawati yang diiktiraf di peringkat antarabangsa.

“Pepatah ‘Zero to One’ mencerminkan perjalanan yang telah saya harungi – tentang nasib, ketabahan, kekuatan mental dan dedikasi yang telah membawa saya sejauh ini serta keseluruhan proses mencipta sesuatu yang sangat baharu.

“Ia adalah fasa yang menarik bagi saya dan ia mencabar saya untuk belajar dan mencuba perkara baharu. Seperti kata pepatah – hanya langit sebagai batasan dan mesej saya adalah agar orang ramai sentiasa berusaha untuk membuat penemuan diri dan terus berkembang dengan komitmen yang tidak berbelah bahagi terhadap matlamat mereka.”  kata Pandelela.

Untuk makluman, koleksi NFT ‘P.ZERO1’ ini terhasil menerusi syarikat pengurusannya, Knight Communications dengan kerjasama Prime Sports NFT – bahagian NFT di bawah Prime Sports International (PSI).

Sebagai tambahan, Prime Sports NFT merupakan syarikat sama yang bekerjasama dengan bekas penyerang skuad kebangsaan, Safee Sali menerbitkan koleksi NFT berjudul ‘SEPULUH’ pada Jun lalu.


Bahrain Para Badminton: Cheah Liek Hou Rangkul Kejuaraan Berganda

Jaguh badminton para negara, Cheah Liek Hou melakar kejayaan berganda buat dirinya dengan memenangi dua gelaran juara di Kejohanan Antarabangsa Badminton Para Bahrain 2023, semalam.

Pemenang pingat emas Sukan Paralimpik itu mencipta kemenangan pertamanya selepas menewaskan perseorangan lelaki Indonesia, Suryo Nugroho secara “straight set” dengan skor 21-13 dan 21-10 bagi acara perseorangan lelaki kategori SU5 (kecacatan fizikal).

Kemudiannya, pemain berusia 35 itu meneruskan rentak kemenangan ketika bergandingan bersama Fareez Anuar yang menyaksikan mereka berjaya menundukkan wakil India, Chirag Baretha dan Raj Kumar untuk muncul juara bagi acara beregu lelaki kategori SU5.

Malaysia’s 🇲🇾 Mohd Amin Burhanuddin won his first international title, while compatriot Cheah Liek Hou achieved a double at the Bahrain #Parabadminton International 2023.https://t.co/XlCJ69dWb3

— BWF (@bwfmedia) May 24, 2023

Kejayaan pada set pertama (21-18) buat Liek Hou-Fareez Anuar ternyata menjelmakan kebangkitan buat pasangan India tersebut untuk kembali menyamakan kedudukan pada set kedua (19-21) tetapi Liek Hou-Fareez Anuar mengesahkan kemenangan buat Malaysia pada set ketiga (21-14).

Dalam pada itu, seorang lagi wakil negara, Amin Burhanuddin pula berjaya mendapatkan kejuaraan sulung di peringkat antarabangsa selepas mengalahkan lawan dari India, Suhas Yathiraj di Manama, semalam.

Walaupun Suhas Yathiraj mendahului pada set pertama (21-16), pemain berusia 31 tahun itu bangkit pada set kedua (23-21) dan mengesahkan kejuaraan pada set ketiga (21-17) bagi acara perseorangan lelaki kategori SL4 (kecacatan fizikal).

Featured Image: Cheah Liek Hou (IG)


Terbuka Indonesia: Kesemua Beregu Wanita Malaysia Berjaya Mara ke Pusingan 16

Ketiga-tiga pasangan beregu wanita Malaysia berjaya melepasi ujian awal dan mara ke Pusingan 16 dalam kejohanan badminton Terbuka Indonesia 2021.

Beregu wanita pertama yang menempah tiket kemaraan ke peringkat seterusnya ialah Pearly Tan dan Thinaah Muralitharan. Pasangan yang diletakkan sebagai pilihan kelapan untuk menjuarai kejohanan ini mara dengan menumpaskan beregu Sepanyol, Clara Azurmendi dan Beatriz Corrales.

Ia disusuli dengan sepasang lagi beregu negara, Lee Meng Yean dan Yap Cheng Wen ke peringkat yang sama selepas menyingkirkan pasangan Denmark, Alexandra Boje dan Mette Poulsen di Pusingan 32.

Melengkapkan kemaraan bergaya beregu wanita Malaysia ini ke Pusingan 16 adalah pasangan bebas (independent), Vivian Hoo dan Lim Chiew Sien. Mereka mara selepas menundukkan beregu tuan rumah, Melani Mamahit dan Tryola Nadia.

Sementara itu, bercakap mengenai pencabar di peringkat berikutnya yang akan berlangsung esok, beregu Vivian-Chiew Sin bakal bakal menghadapi cabaran besar kerana perlu turun menentang pasangan yang diletakkan sebagai pilihan ketiga untuk memenangi kejohanan ini iaitu Jongkolphan Kititharakul dan Rawinda Prajongjai dari Thailand.

Manakala, Meng Yean-Cheng Wen pula akan berentap dengan pasangan Bulgaria yang menduduki ranking ke-11 dunia, Gabriela Stoeva dan Stefani Stoeva.

Pearly-Thinaah pula akan melayan cabaran dari beregu tuan rumah yang menghuni ranking ke-201 iaitu Febriana Dwipuji Kusuma dan Amalia Cahaya Pratiwi. Pearly-Thinaah pernah berhadapan dengan pasangan ini sebanyak satu kali dan kemenangan turut berpihak kepada mereka.

Featured Image: Badminton Photo / Badminton Association of Malaysia


Juara Olimpik Dua Kali, Andy Murray Tarik Diri Acara Perseorangan

Pemain tenis Great Britain, Andy Murray mengumumkan menarik diri daripada acara perseorangan lelaki sekaligus tidak akan mempertahankan kejuaraannya dalam temasya Sukan Olimpik Tokyo 2020.

Perkembangan mengenai bintang tenis berusia 34 tahun itu dimaklumkan oleh Team Great Britain setelah dia mengalami kecederaan otot menerusi satu kenyataan yang dikeluarkan hari ini. Keputusan itu dibuat setelah mendapat nasihat daripada staf perubatan.

🤜🤛@andy_murray & @joesalisbury92 knock out the No.2 seeds after beating French pair Mahut & Herbert 6-3, 6-2 #TeamGB #Tokyo2020 pic.twitter.com/YtRuvZa1Xj

Bagaimanapun, Murray akan kekal di Tokyo untuk beraksi dalam saingan beregu lelaki bersama-sama Joe Salisbury. Sebelum ini, mereka telah meraih kemenangan dalam acara pembukaan.

Untuk makluman semua, Murray mencipta sensasi dengan memenangi pingat emas berturut-turut dalam acara perseorangan lelaki pada temasya Sukan Olimpik London 2012 dan Rio 2016.

Bagi acara beregu lelaki, Murray pernah meraih satu pingat perak pada temasya Sukan Olimpik London 2012.


Piala Dunia ISTAF: Malaysia Bergelar Naib Juara, Tewas Kepada Thailand

Pasukan sepak takraw regu lelaki negara terpaksa berpuas hati dengan gelaran naib juara dalam saingan Piala Dunia ISTAF 2022 yang berlangsung di Daejon, Republik Korea.

Malaysia muncul naib juara selepas tewas kepada musuh tradisi, Thailand dengan secara “straight set” dengan skor 18-21 dan 19-21 dalam perlawanan akhir yang berlangsung, pagi tadi.

Untuk pengetahuan semua, ini merupakan kali ketiga Malaysia melakar kekalahan di tangan Thailand dalam perlawanan akhir Piala Dunia ISTAF.

Kali pertama kekalahan direkodkan adalah di edisi sulung yang berlangsung di Kuala Lumpur pada tahun 2011 diikuti dengan edisi yang dianjurkan di Hyderabad, India pada tahun 2017.

Sebagai tambahan, Malaysia berhasil melangkah ke perlawanan akhir edisi kali ini selepas berjaya menumpaskan skuad regu tuan rumah, Republik Korea secara “straight set” dengan skor 21-10 dan 21-15 pada peringkat separuh akhir.

Manakala Thailand pula mara selepas menumpaskan Jepun juga menerusi kemenangan secara “straight set” iaitu 21-8 dan 21-14.

Featured Image: Malaysia Sepak Takraw Federation – MASTAF


Kejohanan Dunia BWF: Gandingan ‘Sementara’ V Shem-Wee Kiong Meneruskan Kemaraan Ke Suku Akhir

Pasangan beregu lelaki yang kembali bergandingan buat kali terakhir, Goh V Shem dan Tan Wee Kiong berhasil meraih tiket ke peringkat suku akhir Kejohanan Dunia BWF 2021.

Beregu bebas (independent) yang pernah meraih pingat perak di Sukan Olimpik Rio 2016 ini berjaya meneruskan kemaraan selepas menyingkirkan beregu Jerman yang menghuni ranking ke-68 dunia, Bjarne Geiss dan Jan Colin Völker pada Pusingan 16, semalam.

TotalEnergies BWF World Championships 2021MD – Round of 16               🇲🇾V Shem GOH🏅21 14 21 🇲🇾Wee Kiong TAN🏅14 21 17 🇩🇪Bjarne GEISS               🇩🇪Jan Colin VÖLKER🕗 in 50 minutes https://t.co/1ctvA4AklQ

Walaupun perlawanan ini diheret ke set penentuan, kemenangan tetap berpihak kepada V Shem-Wee Kiong dengan pungutan mata 21-14, 14-21 dan 21-17 dalam tempoh pertarungan yang memakan masa hampir satu jam.

Sementara itu, di peringkat suku akhir, pasangan yang berusia 32 tahun masing-masing ini akan menghadapi beregu China yang menduduki ranking ke-24 dunia, He Ji Ting dan Tan Qiang.

Untuk makluman semua, V Shem-Wee Kiong pernah bertemu beregu ini sebanyak satu kali pada tahun 2018 lalu dan ianya berakhir dengan kemenangan secara ‘straight set’ buat beregu Malaysia ini.

Featured Image: Badminton Photo / Badminton Association of Malaysia


Malaysia Masters: Yew Sin-Ee Yi Singkir Beregu No.4 China

Beregu lelaki No.2 tanah air, Ong Yew Sin dan Teo Ee Yi berhasil memulakan kempen Malaysia Masters 2023 dengan langkah kanan menyingkirkan gandingan No.4 China, Ren Xiang Yu dan Tan Qiang pada Pusingan 32, sebentar tadi.

Beraksi di hadapan penyokong sendiri, Yew Sin-Ee Yi yang berada di ranking kelapan dunia menampilkan aksi yang bertenaga serta bersemangat berjaya menumpaskan Ren-Tan secara “straight set” dengan skor 21-16 dan 21-18 dalam tempoh 39 minit permainan.

PERODUA Malaysia Masters 2023 presented by DAIHATSUMD – R32          🇲🇾ONG Yew Sin🏅21 21 🇲🇾TEO Ee Yi🏅          🇨🇳REN Xiang Yu16 18 🇨🇳TAN Qiang

— BWFScore (@BWFScore) May 23, 2023

Kemenangan Yew Sin-Ee Yi itu bukan sahaja mengesahkan kemaraan ke Pusingan 16 bahkan menjadikan rekod kemenangan ke atas Ren-Tan kepada dua kemenangan berturut-turut.

Sebelum ini, Yew Sin-Ee Yi turut pernah mencatatkan kemenangan ke atas lawan yang sama ketika bertemu dalam saingan Terbuka Malaysia pada Januari lalu.

Sementara itu, di Pusingan 16 kelak, Yew Sin-Ee Yi akan menantikan cabaran daripada beregu Chinese Taipei, Lu Ching Yao dan Yang Po-han yang menghuni ranking ke-14 dunia.

Beregu tersebut mara selepas menumpaskan wakil Belanda yang berada di ranking ke-37 dunia, Ruben Jille dan Ties Van Der Lecq dengan skor 21-17 dan 21-15.

Featured Image: Badminton Association of Malaysia


Cabaran Antarabangsa Thailand: Pemain No.2 Korea Singkir Jacky

Perjalanan pemain muda negara, Jacky Kok Jing Hong dalam Cabaran Antarabangsa Thailand 2023 berakhir setakat peringkat Pusingan 16.

Jacky yang berusia berusia 20 tahun terpaksa akur dengan situasi terbabit selepas tumpas di tangan pemain No.2 Korea yang menghuni ranking ke-55 dunia, Jeon Hyeok-jin

Dalam pertarungan tersebut, Jacky yang berada di ranking ke-190 dunia tumpas secara “straight set” dengan skor 18-21 dan 14-21 dalam permainan yang berlangsung selama 47 minit di Gelanggang 1.

Untuk makluman semua, ini merupakan kali pertama Jacky turun menentang pemain berusia 27 tahun terbabit merangkap juara Korea Masters 2022 – sebuah kejohanan Jelajah Dunia BWF Super 300.

Sebagai tambahan, Jacky akan mengambil bahagian dalam kejohanan Ruichang China Masters 2023 yang berlangsung pada minggu hadapan.

Featured Image: Badminton Association of Thailand


TikTok Menjadi Platform Hiburan Rasmi Saingan EURO Wanita UEFA 2022

Platform perkongsian video pendek, TikTok diumumkan menjadi Rakan Rasmi kepada saingan bola sepak, EURO Wanita UEFA 2022 yang akan berlangsung bermula 6 hingga 31 Julai kelak.

Perkembangan ini menyaksikan TikTok diangkat menjadi Platform Hiburan Rasmi bagi saingan yang akan berlangsung di England, United Kingdom itu nanti.

We are thrilled to announce that we are the Official Entertainment Platform of the @UEFAWomensEURO ⚽ #WEURO2022 #WhereAllFansPlay https://t.co/Jkce4xJy7h

— TikTok Sports (@TikTokSports) May 12, 2022

Dengan kerjasama ini, komuniti TikTok dapat membabitkan diri secara kreatif dalam saingan bermula daripada menggunakan efek khas dan bunyi-bunyi inovatif kami dalam video mereka, menyertai TikTok LIVE dan pelbagai cabaran tanda pagar (hashtag).

Selain itu, akaun rasmi TikTok UEFA Women’s EURO 2022 pula akan menyajikan perkongsian kandungan-kandungan eksklusif  video belakang tabir, semasa dan video arkib.

Untuk makluman semua, jalinan kerjasama antara TikTok dan UEFA ini diteruskan susulan kejayaan kerjasama semasa saingan EURO 2020 pada tahun yang lalu.


Kejohanan Dunia BWF: Pemenang Emas Olimpik Singkir Tang Jie-Yen Wei Di Pusingan 32

Perjalanan Chen Tang Jie dan Peck Yen Wei yang kembali bergadingan semula di Kejohanan Dunia BWF 2022 nampaknya bertahan setakat Pusingan 32 sahaja.

Kedua-dua pemain ini berpisah selepas merangkul pingat emas di Sukan SEA Vietnam 2021 pada Mei lalu. Semalam, Tang Jie-Yen Wei kembali beraksi bersama dan memulakan kempen kejohanan dunia dengan kemenangan ke atas beregu campuran Amerika Syarikat di Pusingan 64.

Bagaimanapun, penghuni ranking ke-28 dunia ini terpaksa mengucapkan selamat tinggal kepada kejohanan dunia ini apabila terpaksa akur tumpas kepada wakil China merangkap pemenang pingat emas Sukan Olimpik Tokyo 2020, Wang Yi Lyu dan Huang Dong Ping di Pusingan 32, sebentar tadi.

TotalEnergies BWF World Championships 2022XD – Round of 32               🇨🇳Yi Lyu WANG🏅21 12 21 🇨🇳Dong Ping HUANG🏅14 21 11 🇲🇾Tang Jie CHEN               🇲🇾Yen Wei PECK

🕗 in 45 minutes https://t.co/U2883uE2Hc

— BWFScore (@BWFScore) August 23, 2022

Dalam perlawanan tersebut, Tang Jie-Yen Wei terlebih dahulu tumpas kepada penghuni ranking keempat dunia ini dengan skor 14-21. Namun begitu, mereka berhasil bangkit di set kedua dengan skor 21-12 sekaligus mengheret Yi Lyu-Dong Ping ke set penentuan.

Akan tetapi, Yi Lyu-Dong Ping tidak mempunyai masalah untuk merekodkan kemenangan di set penentuan dengan pungutan mata 21-11 sekaligus memenangi pertarungan ini.

Sebagai rekod, ini merupakan kemenangan kedua Yi Lyu-Dong Ping ke atas Tang Jie-Yen Wei di pentas antarabangsa. Pertemuan dan kemenangan pertama mereka hadir ketika turun berhadapan Tang Jie-Yen Wei di Kejohanan Badminton Asia (BAC) 2022 pada April lalu.

Sementara itu, Yi Lyu-Dong Ping yang diletakkan sebagai pilihan keempat di kejohanan ini dapat meneruskan kemaraannya ke Pusingan 16. Di peringkat ini, mereka akan berentap menentang samada beregu Taiwan, Lee Yang-Yang Ching Tun atau beregu Indonesia, Rinov Rivaldy-Pitha Haningtyas Mentari.


Adat Dunia Bola Sepak, Acong Sedia Rebut Tempat Fadzrul, Asnan Di Kedah

Pemain tengah berusia 30 tahun, Muhammad Khairu Azrin Khazali menjadi salah seorang pemain baharu yang diikat oleh pasukan naib juara Liga Super 2021 iaitu Kedah Darul Aman (Kedah).

Menurut Khairu Azrin atau dikenali sebagai Acong, dia sedar penghijrahannya dari pasukan Penang ke Kedah tidak menjaminkan tempat dalam kesebelasan utama dalam skuad bimbingan Aidil Sharin Sahak itu pada musim hadapan.

Hal ini kerana dia perlu bersaing dengan beberapa pemain tengah yang lain seperti Fadzrul Danel dan Asnan Ahmad. Bagaimanapun, perkara tersebut tidak menggusarkan pemain kelahiran Hulu Langat, Selangor ini sambil menyifatkannya sebagai adat dalam dunia bola sepak.

“Sebenarnya Kedah sudah lama menyatakan hasrat untuk mendapatkan saya melalui kesungguhan serta minat yang ditunjukkan jurulatih mereka, Aidil.

“Melihatkan caranya yang begitu serius mahukan saya bersama Kedah nyata membuatkan saya terbuka hati dan pada masa sama, saya amat hormati Kedah yang merupakan sebuah pasukan punyai nama besar serta reputasi tersendiri dalam Liga Malaysia.

“Setelah fikirkan masak-masak, barulah saya buat keputusan untuk bersama Kedah dan harap saya akan memperoleh banyak pengalaman baharu di sana.

“Saya sedar perlu bersaing dengan ramai pemain lain seperti Fadzrul Danel dan Asnan Ahmad tetapi itu adalah adat dalam dunia bola sepak profesional,” katanya.

Untuk makluman semua, Khairu Azrin memulakan karier bola sepaknya bersama Kelab Perbadanan Kemajuan Negeri Selangor (PKNS FC) pada tahun 2011 sebelum menyertai Melaka United (2015), Felda (2017) United, Terengganu (2019).

Semasa beraksi di Terengganu, Khairu Azrin kurang konsisten mendapat tempat dalam kesebelasan utama dan ini membuatkannya berhijrah ke Penang pada penghujung tahun tersebut.

Semasa bermain bersama Penang, prestasi Khairu Azrin kembali memuncak dengan dia seringkali berperanan sebagai pemain tengah No.6 sehinggakan menjadi nadi utama buat pasukan.

“Segala jasa Penang tidak akan dilupakan kerana di sinilah saya rasa karier ini kembali naik dan ramai mula dapat melihat semula kemampuan saya.

“Dua musim yang istimewa di Penang yang saya tidak lupakan selain penyokong-penyokongnya yang sentiasa berdiri teguh di belakang pasukan,” katanya.

Sebagai tambahan, selama dua musim Khairu Azrin bersama Penang, dia telah memacu Penang muncul juara Liga Premier 2020 serta membantu skuad itu menamatkan saingan Liga Super 2021 di tangga ketiga.

Featured Image: Kedah Darul Aman FC


KUFC Ambil Khidmat Jurulatih Yang Membimbing Chiangrai United Juarai Liga Thai 1

Kekosongan posisi ketua jurulatih kelab berpangkalan di pantai timur semenanjung tanah air, Kelantan United FC (KUFC) kini diisi oleh individu yang pernah membuat kejutan membimbing Chiangrai United menjuarai saingan Liga Thai 1 pada tahun 2019.

Individu tersebut ialah Ailton Dos Santos Silva kelahiran Brazil yang kini berusia 56 tahun. Skuad berjulukan Sang Kijang Hijau mengesahkan perlantikan jurulatih berkenaan menerusi satu makluman yang dikongsikan di pelbagai platform media sosial miliknya, pada hari ini.

Menjelaskan dengan lebih lanjut, KUFC melantik Ailton atas faktor pengalamannya dalam kancah bola sepak asia tenggara selepas membimbing dua kelab dalam saingan Liga Thailand. Sebelum menyertai KUFC, Ailton merupakan ketua jurulatih Chiangmai United.

Difahamkan, Ailton diberikan tanggungjawab untuk mengemudi KUFC bagi menghadapi baki saingan Liga Super musim ini. Mereka kini di tangga ketiga tercorot selepas mengharungi 13 perlawanan. Dimaklumkan, perlantikannya juga dibuat atas tekad pihak pengurusan untuk mengembalikan semula kelab dalam persaingan liga.

Untuk makluman, KUFC bertindak merehatkan seketika ketua jurulatih sebelum ini, Tomas Trucha sebelum melantiknya kembali sebagai ketua jurulatih bagi skuad bawah 23 tahun (B-23) yang beraksi dalam kancah Piala MFL.

Kemudiannya, kekosongan itu diisi secara sementara oleh penolong ketua jurulatih, Nazrulerwan Makmor bermula aksi ketujuh Liga Super menentang Kuching City FC sekitar awal April lalu.

Featured Image: Chiangrai United FC


Terbuka Swiss: Juara Edisi 2021 Tumpas Di Pusingan 32

Kejohanan Terbuka Swiss 2023 yang bermula semalam menyaksikan juara edisi 2021 bagi kategori beregu wanita menjadi salah satu peserta yang tersingkir seawal Pusingan 32.

Situasi terbabit hadir buat Pearly Tan dan Thinaah Muralitharan merangkap beregu wanita No.1 tanah air setelah tumpas kepada pasangan No.26 dunia, Lee Chia Hsin dan Teng Chun Hsun.

YONEX Swiss Open 2023WD – R32             LEE Chia Hsin🏅21 14 21 TENG Chun Hsun🏅             🇲🇾TAN Pearly15 21 16 🇲🇾THINAAH Muralitharan

— BWFScore (@BWFScore) March 21, 2023

Pertarungan tersebut berlangsung sengit dengan mengambil masa hampir satu jam lamanya dan pasangan dari Taiwan itu berhasil menutupnya dengan kemenangan menerusi tiga set permainan berskor 21-15, 14-21 dan dan 21-16.

Untuk makluman semua, ini merupakan kali kedua Pearly-Thinaah bertemu dengan gandingan wanita No.1 Taiwan di pentas antarabangsa.

Pada pertemuan pertama yang berlangsung di Terbuka India sekitar Januari lalu, kemenangan berpihak kepada Pearly-Thinaah menerusi tiga set permainan yang berkesudahan dengan skor 21-14, 16-21 dan 21-6.

Featured Image: Badminton Association of Malaysia


Kapten Myanmar, Zaw Min Tun Pemain Import Keenam Diikat Penang FC

Skuad berpangkalan di utara semenanjung tanah air, Penang FC menjadi antara pasukan yang sibuk pada jendela perpindahan kali ini dengan mengikat beberapa pemain baharu samada import mahupun tempatan bagi mengharungi saingan Liga Malaysia 2023 kelak.

Terbaru, skuad berjulukan Harimau Kumbang ini mengumumkan secara rasmi mendapatkan khidmat kapten skuad kebangsaan Myanmar, Zaw Min Tun pada hari ini.

Untuk makluman, Zaw merupakan pemain import baharu yang keenam telah ditandatangani dan diikat oleh Penang pada jendela perpindahan kali ini.

Bagaimanapun, tempoh kontrak pertahanan tengah berusia 30 tahun dan mempunyai ketinggian 1.85 meter (m) ini tidak didedahkan kepada umum oleh pihak kelab dalam pengumumannya itu.

Sepanjang empat musim lalu, karier Zaw banyak bertumpu di Thailand. Antara pasukan yang disertainya di sana ialah Chonburi FC, Sukhothai FC, Trat FC sebelum kembali semula bersama Chonburi FC.

Sebagai rekod, sebelum ini Penang telah mengikat lima pemain import baharu yang terdiri daripada Adriano Narcizo, Giovane Gomes (Brazil), Soony Saad (Lubnan), Curt Dizon (Filipina) dan Ryu Yamaguchi (Jepun).

Manakala bagi pemain tempatan pula, seramai 12 muka baharu telah diperkenalkan oleh skuad Harimau Kumbang iaitu Asnan Ahmad, Hadin Azman, Namathevan Arunasalam, Rahmat Makasuf, Mohamad Amer Azahar, Mohd Faris Shah Mohd Rosli, Muhammad Nur Izzat Che Awang, Nik Akif Syahiran, Marcus Mah Sang, Danish Haziq, Azfar Arif dan Azmeer Aris.

Featured Image: Myanmar Football Federation


Piala Dunia: Naib Juara Edisi Lalu Kekang Jepun Ke Suku Akhir

Penampilan Jepun dalam saingan Piala Dunia kali ini tampak luar biasa lebih-lebih lagi selepas menumpaskan Jerman dan Sepanyol di peringkat kumpulan dan muncul juara Kumpulan E.

Namun begitu, perjalanan skuad berjulukan Samurai Biru menemui noktahnya selepas bertemu naib juara edisi lalu, Croatia di Pusingan 16.

Dalam perlawanan terbabut, kedua-dua pasukan terikat 1-1 selepas beraksi selama 120 minit permainan. Jepun terlebih dahulu merekodkan jaringan pendahuluan menerusi Daizen Maeda pada minit 43′ sebelum Ivan Perisic menemui jaringan penyamaan buat Croatia pada minit 55′.

A hat-trick of penalty saves! 👏#FIFAWorldCup | #Qatar2022 pic.twitter.com/8MKDVEFhWy

— FIFA World Cup (@FIFAWorldCup) December 5, 2022

Dengan kedudukan terikat 1-1, pemenang perlu ditentukan menerusi penentuan sepakan penalti. Akan tetapi, Jepun terpaksa akur tumpas pada penentuan sepakan penalti tersebut apabila penjaga gol Croatia, Dominik Livakovic bertindak cemerlang dengan menafikan tiga sepakan penalti oleh pemain Jepun.

Hasilnya, Croatia berhasil memenangi penentuan sepakan penalti itu dengan keputusan 3-1 ke atas Jepun.

Kekalahan itu sekaligus mengekang Jepun daripada mara ke peringkat suku akhir buat pertama kali dalam sejarah pembabitan mereka di saingan bola sepak terulung dunia ini.

Sementara itu, Croatia yang berhasil merekodkan kemaraan akan menantikan cabaran suku akhir samada daripada Brazil atau Republik Korea untuk merebut tiket ke saingan separuh akhir.

Featured Image: FIFA World Cup


Dortmund Batal Bertemu Kelab Indonesia, JDT Jadi Pengganti Pada 28 November

Gergasi bola sepak Jerman, Borussia Dortmund membatalkan pertemuan menentang kelab Indonesia dalam siri Jelajah Asia pada November dan Disember kelak.

Pada September lalu, Dortmund memaklumkan akan terbang ke rantau asia tenggara semasa saingan Bundesliga dan eropah berehat – bagi memberikan laluan kepada berlangsungnya saingan Piala Dunia 2022 Qatar.

Tiga buah negara serta pasukan yang akan ditentang mereka dalam siri jelajahnya diumumkan pada ketika itu iaitu Indonesia (Persebaya & Persib Bandung), Singapura (Lion City Sailors, 24 November) dan Vietnam (skuad kebangsaan Vietnam, 30 November).

Bagaimanapun, Dortmund dalam kenyataan terbarunya memaklumkan membatalkan lokasi jelajah dan perlawanan menentang kelab-kelab di Indonesia.

Ianya tidak boleh dilangsungkan berikutan penetapan daripada pihak kerajaan Indonesia sebagai langkah-langkah keselamatan di stadium-stadium bola sepak. Penetapan ini hadir selepas tragedi yang berlaku di Stadium Kanjuruhan awal Ogos lalu.

Sebaliknya, Dortmund menggantikan pembatalan tersebut dengan turun ke Malaysia dan bertemu dengan juara Liga Super sebanyak sembilan kali berturut-turut, Johor Darul Ta’zim (JDT).

Perkembangan itu turut disahkan oleh pihak JDT menerusi pelbagai platform laman sosialnya, lewat petang tadi. Setakat ini, pihak JDT sekadar berkongsikan butiran mengenai tarikh perlawanan, 28 November – dua hari selepas perlawanan akhir Piala Malaysia – dan venue perlawanan, Stadium Sultan Ibrahim (SSI).

Difahamkan, butiran lanjut seperti tarikh penjualan, harga tiket dan sebagainya membabitkan perlawanan persahabatan kelab antarabangsa ini akan menyusul kemudian.

Sebagai tambahan, siri Jelajah Asia ini akan disertai oleh barisa pemain yang tidak dipanggil oleh skuad negara masing-masing untuk menghadapi saingan Piala Dunia termasuk para pemainnya bawah 23 tahun (B-23) dan bawah 19 tahun (B-19).

Untuk makluman semua, ini bakal menjadi pertembungan kali kedua melibatkan JDT dan Dortmund. Kedua-dua kelab sudah pernah bertemu pada 2015 yang lalu dimana pada saat itu, JDT dengan keputusan 1-6 di Stadium Tan Sri Dato’ Haji Hassan Yunos, Larkin.


Chong Yee Fatt Berehat, Penang Mohon Manzoor Jadi Ketua Jurulatih ‘Interim’

Pasukan berpangkalan di utara semenanjung tanah air, Penang FC memaklumkan membuat permohonan kepada Malaysian Football League (MFL) untuk menjadikan penolong ketua jurulatih, Manzoor Azwira sebagai ketua jurulatih ‘interim’.

Permohonan itu dibuat oleh skuad berjulukan Harimau Kumbang susulan ketua jurulatihnya, Chong Yee Fatt terpaksa berehat sekurang-kurangnya selama enam minggu ekoran menghidap masalah kesihatan berkaitan jantung iaitu acute ischemic heart disease.

Perkembangan ini dikongsikan secara rasmi oleh pihak kelab menerusi makluman di pelbagai platform media sosialnya dan masalah kesihatan dialami Yee Fatt itu disahkan oleh doktor dan telah dimasukkan ke Hospital Pantai, Ipoh pada 28 Mac lalu.

A post shared by Penang FC (@officialpenangfc)

Sebelum ini Penang pernah membuat rayuan kepada MFL selaku badan pengendali liga untuk menggunakan khidmat Manzoor selaku pengendali ‘interim’ bagi skuad utama sehingga jurulatih berusia 46 tahun itu menyiapkan Lesen Diploma Profesional AFC.

Bagaimanapun, ianya ditolak MFL sepertimana dimaklumkan Penang dalam satu kenyataan media sekitar penghujung Februari lalu.

Penolakan itu selaras dengan peraturan-peraturan yang ditetapkan terutamanya individu yang dilantik sebagai ketua jurulatih mestilah mempunyai ‘Pro License’ bagi mematuhi kehendak Pelesenan Kelab (Club Licensing).

Susulan penolakan permohonan terbabit, Penang mengumumkan Yee Fatt sebagai ketua jurulatih dengan Manzoor bertindak sebagai penolong ketua jurulatih. Difahamkan, mereka akan mempertimbangkan untuk melantik semula Manzoor sebagai ketua jurulatih setelah menamatkan kursus kejurulatihan ‘Pro License’ tersebut.

Featured Image:  Malaysian Football League


Rasmi: SRT Tinggalkan Kejuaraan Dunia MotoGP, Razlan Bakal Umum Entiti Baharu Bulan Hadapan

Petronas Yamaha Sepang Racing Team (SRT) secara rasminya mengumumkan akan meninggalkan Kejuaraan Dunia MotoGP setelah tamatnya saingan musim 2021, hujung tahun ini.

Keputusan itu dimaklumkan oleh pasukan tersebut menerusi satu hebahan media yang dikeluarkan oleh pasukan, tengah malam tadi.

Ia susulan penaja utamanya (title sponsor), Petronas dan pemilik pasukan, Litar Antarabangsa Sepang (SIC) mengumumkan ‘perceraian’ terhadap pasukan yang dikendalikan oleh Prinsipal Pasukan, Datuk Razlan Razali dan Pengarah Pasukan, Johan Stigefelt, baru-baru ini.

Sementara itu, pasukan yang beraksi dalam Kejohanan Dunia bagi kelas Moto2 dan Moto3 iaitu Petronas Sprinta Racing turut sama tidak akan meneruskan saingan pada tahun hadapan.

Bagaimanapun, hebahan media yang sama menyatakan Razlan dan Johan akan terus terlibat dalam Kejuaraan Dunia MotoGP 2022 bersama entiti baharu.

Entiti baharu bersama-sama penaja utama (title partner) akan diumumkan pada perlumbaan GP Octo di Litar San Marino pada 19 September hadapan.

Portal motorsports.com mendedahkan entiti baharu tersebut berkemungkinan akan disokong oleh syarikat berpangkalan dari Itali, WithU yang akan hadir selaku penaja utama (title sponsor).


SUKMA, Para SUKMA 2020 Dibatalkan & Dibawa Ke Tahun 2022

Temasya SUKMA dan Para SUKMA 2020 yang sepatutnya diadakan pada bulan April 2021 telah dibatalkan dan akan diadakan pada tahun 2022.

Perkembangan itu diumumkan sendiri oleh Menteri Belia dan Sukan, Datuk Seri Reezal Merican Naina Merican menerusi satu makluman oleh Bernama.

Sukma, Para Sukma Johor 2020 dibatalkan, akan diadakan di negeri itu pada 2022 – Reezal Merican pic.twitter.com/fOZDya43S5

Untuk makluman, temasya SUKMA edisi ke-20 yang mengambil tempatnya di negeri Johor sepatutnya dilangsungkan pada julai lalu dan diikuti oleh Para SUKMA pada bulan berikutnya.

Bagaimanapun, ekoran pandemik Covid-19 yang melanda, temasya sukan dwitahunan tersebut telah dianjak beberapa kali oleh pihak Kementerian Belia dan Sukan (KBS).

Featured Image: SUKMA XX JOHOR 2020


Thorsten Fink Kemudi Selangor? Itu Tidak Betul – Setiausaha Agung FAS

Nama jurulatih warganegara Jerman, Thorsten Fink yang dikaitkan untuk mengemudi pasukan Selangor pada musim hadapan hanyalah sekadar khabar angin.

Malahan bekas ketua jurulatih Vissel Kobe itu tidak tersenarai langsung dalam senarai sasaran Persatuan Bola Sepak Selangor (FAS) untuk menggantikan B. Satiananthan yang dipecat, baru-baru ini.

Perkara itu dinafikan sendiri oleh Setiausaha Agung FAS, Dr. Johan Kamal Hamidon menurut satu laporan oleh Harian Metro.

“(Khabar angin) itu tidak betul. FAS menafikan khabar angin itu. Malah, individu yang dinyatakan itu pun tiada dalam senarai kami,” katanya.

Sementara itu, Dr. Johan turut mengesahkan skuad Red Giants berada dalam fasa akhir untuk memuktamadkan calon ketua jurulatih mereka bagi saingan Liga Malaysia 2021.

Difahamkan mereka akan membuat pengumuman mengenai perlantikan jurulatih baharu yang akan membimbing Selangor sekitar penghujung bulan ini.

“Kita sudah ada senarai akhir membabitkan dua atau tiga jurulatih yang berpotensi. Insya-Allah kita akan muktamadkan seminggu dua lagi,” tambahnya lagi.


Sukan Komanwel: Pelari Trinidad & Tobago Pertahan Emas 200m – Cipta Rekod Baharu 19.80s

Saingan peringkat akhir acara pecut 200 meter (m) lelaki di temasya Sukan Komanwel Birmingham 2022 menyaksikan pelari Trinidad dan Tobago, Jereem Richards muncul sebagai pemenang.

Dalam perlumbaan tersebut, atlet berusia 28 tahun ini melintasi garisan penamat dengan catatan masa 19.80 saat (s) dan secara langsungnya memecahkan rekod lama bagi temasya ini, 19.97s, dicpta oleh atlet Namibia, Frankie Fredericks pada edisi 1994 lalu.

What a spectacle that was 🔥

A world class performance from @Reemy_rich19 in the 200m final this evening, retaining his title from 4 years ago and setting a Games record whilst he was at it. 👏#CommonwealthGames pic.twitter.com/nHHXFOgYBP

— Commonwealth Sport (@thecgf) August 6, 2022

Selain itu, kemenangan ini juga menjadikan Jereem berjaya mempertahankan emas yang dimenangi pada temasya lalu, Sukan Komanwel Gold Coast 2018.

Sebagai tambahan, catatan masa yang dilakukan dalam larian pada kali ini juga membolehkannya memperbaharui rekod peribadi terbaiknya. Sebelum ini, catatan masa larian terbaiknya dalam acara 200m adalah 19.8s.

Jereem Richards owned that race from the start. 🤩

He takes gold back to @TTOlympic, with @TeamEngland's Zharnel Hughes finishing second and Ghana's Joseph Paul Amoah coming in third.#CommonwealthGames #B2022 pic.twitter.com/B3WrAjzjyo

Sementara itu, pemenang pingat perak dalam temasya kali ini dirangkul oleh pelari tuan rumah, Zharnel Hughes manakala pingat gangsa pula dibawa pulang oleh atlet Ghana, Joseph Amoah.

Kedua-dua pelari ini melintas garisan penamat dengan catatan masa 20.12s dan 20.49s masing-masing.

Sebagai perbandingan, rekod dunia masih lagi dipegang oleh pelari pecut legenda dari Jamaica, Usain Bolt dengan catatan masa 19.19s yang diciptanya semasa beraksi di Kejohanan Olahraga Dunia 2009.


Malaysia Disahkan Layak Sertai Hoki Piala Dunia Remaja 2021

Konfederasi Hoki Malaysia (MHC) mengesahkan skuad remaja lelaki negara layak beraksi di kejohanan Hoki Piala Dunia Remaja 2021 yang akan berlangsung di Guwahati, India pada hujung tahun ini.

Menurut MHC, Malaysia layak menyertai kejohanan tersebut berdasarkan kiraan mata yang dilakukan oleh Persekutuan Hoki Asia (AHF) selepas kejohanan Hoki Piala Remaja Asia dibatalkan.

Berdasarkan kiraan mata tersebut, Malaysia berada di kedudukan ketiga di belakang India (hos) dan Pakistan. Sementara itu, melengkapkan kuota tiga pasukan dari benua asia adalah Republik Korea di kedudukan keempat.

Untuk makluman semua, kejohanan Hoki Piala Dunia Remaja ini dilangsungkan secara dwitahunan melibatkan pemain-pemain berusia 21 tahun dan ke bawah.

Sebanyak 16 pasukan remaja lelaki mengambil bahagian di kejohanan ini di mana enam slot dari eropah, tiga slot dari asia serta masing-masing dua slot dari benua afrika, pan america dan oceania. Pasukan dari negara hos pula layak secara automatik.

Selain empat pasukan dari benua asia, Jerman, England, Belanda, Sepanyol, Belgium dan Perancis dari benua eropah turut disahkan layak menyertai kejohanan ini.

Sebagai tambahan, kejohanan ini akan berlangsung dari 24 November hingga 5 Disember 2021.


Terbuka Singapura: Juara Thailand Tundukkan Wei Chong-Kai Wun

Gandingan lelaki negara, Man Wei Chong dan Tee Kai Wun akur tewas kepada kualiti yang dipamerkan wakil China, Liang Wei Keng dan Wang Chang dalam Pusingan 16 Terbuka Singapura, sebentar tadi.

Untuk makluman, kedua-dua beregu berada pada prestasi terbaik dengan Wei Chong dan Kai Wun hadir selepas muncul naib juara Malaysia Masters manakala Wei Keng dan Wang Chang pula baru sahaja memenangi Terbuka Thailand.

Bertemu buat kali pertama, pasangan lelaki kebangsaan itu tewas pada set pertama tetapi mereka cuba bangkit dengan kemenangan pada set kedua perlawanan dengan skor 18-21 dan 21-18 masing-masing.

Singapore Open 2023MD – R16             🇨🇳LIANG Wei Keng🏅21 18 21 🇨🇳WANG Chang🏅             🇲🇾MAN Wei Chong18 21 13 🇲🇾Kai Wun TEE

— BWFScore (@BWFScore) June 8, 2023

Bagaimanapun, kualiti yang dipamerkan beregu No.3 dunia pada set ketiga menyaksikan Wei Chong-Kai Wun tewas dengan skor 13-21 sekaligus menamatkan perlawanan yang berlangsung selama 42 minit di Stadium Tertutup Singapura.

Sebelum ini, beregu No.3 negara itu mendapat kelebihan menang tanpa bertanding (retired) pada pusingan 16 selepas lawan mereka dari Jerman, Mark Lamsfuss dan Marvin Seidel menarik diri daripada kejohanan.

Ini merupakan perlawanan pertama Wei Chong dan Kai Wun selepas berhempas pulas dalam meraih naib johan di Malaysia Masters apabila tewas kepada pasangan Korea Selatan, Seo Seung-jae dan Kang Min-hyuk.

Featured Image: Perodua Malaysia Masters 2023


Terbuka Jepun: Aaron-Wooi Yik Ke Suku Akhir, 6 Lagi Terkandas Di Pusingan 16

Hanya satu sahaja wakil Malaysia iaitu beregu lelaki, Aaron Chia dan Soh Wooi Yik berjaya melakar kemaraan ke peringkat suku akhir Terbuka Jepun 2023.

Langkah tersebut tercipta susulan meraih kemenangan ke atas beregu No.4 Indonesia, Muhammad Shohibul Fikri dan Bagas Maulana di Pusingan 16, hari ini.

Dalam pertarungan tersebut, Aaron-Wooi Yik yang berada di ranking keempat dunia menundukkan lawannya dengan mudah dan mengakhiri perlawanan bertempoh 24 minit itu dengan skor 21-12 dan 21-10.

Kemenangan itu sekaligus membawa mereka bertemu beregu handalan tuan rumah, Takuro Hoki dan Yugo Kobayashi pada hari esok, untuk merebut tiket ke peringkat separuh akhir.

R16#MAS🇲🇾 Aaron Chia-Soh Wooi Yik(4) def. #INA🇮🇩 Shohibul Fikri-Bagas Maulana 21-12 21-10

📷 @badmintonphoto#GemilangkanLagi #DemiMalaysia #BadmintonMalaysia pic.twitter.com/O7As12W2Y2

— BAM (@BA_Malaysia) July 27, 2023

Sementara itu, baki enam lagi wakil negara yang berentap di Pusingan 16 terpaksa akur tumpas kepada lawan masing-masing.

Ianya bermula dengan beregu wanita, Pearly Tan dan Thinaah Muralitharan tumpas kepada gandingan No.1 dunia, Chen Qing Chen dan Jia Yi Fan secara “straight set” dengan skor 15-21 dan 13-21.

Kemudiannya, dua beregu lelaki, Ong Yew Sin dan Teo Ee Yi serta Goh Sze Fei dan Nur Izzuddin mengikut jejak langkah yang sama tumpas kepada lawan masing-masing.

Yew Sin-Ee Yi tumpas kepada pemenang emas Sukan Olimpik 2020, Lee Yang dan Wang Chi-lin dengan skor 21-15, 18-21 dan 16-21.

R16#CHN Liu Yu Chen-Ou Xuan Yi(8) def. #MAS🇲🇾 Goh Sze Fei-Izzuddin Rumsani 21-14 21-17

— BAM (@BA_Malaysia) July 27, 2023

Manakala Sze Fei-Izzuddin pula ditundukkan beregu China yang berada di ranking ketujuh dunia, Liu Yu Chen dan Ou Xuan Yi secara “straight set” dengan skor 14-21 dan 17-21.

Tidak lama kemudian, perseorangan lelaki negara, Ng Tze Yong pula merekodkan kekalahan di tangan pemain Jepun, Koki Watanabe secara “straight set” dengan skor 17-21 dan 14-21.

Akhir sekali, dua beregu campuran negara, Chen Tang Jie dan Toh Ee Wei serta Chan Peng Soon dan Cheah Yee See mengulangi skrip yang sama dengan tumpas kepada gandingan Zheng Si Wei dan Huang Ya Qiong serta Supak Jomkoh dan Supissara Paewsampran masing-masing.

Featured Image: Badminton Association of Thailand


Terbuka Indonesia: Zii Jia Pemain Ketiga Malaysia Tumpas Di Tangan Lakshya Sen

Jaguh perseorangan lelaki negara, Lee Zii Jia menjadi pemain ketiga dari Malaysia yang tumpas kepada Lakhsya Sen pada tahun ini ketika turun beraksi di Pusingan 32 Terbuka Indonesia.

Kekalahan ini bermakna pemain berusia 25 tahun itu sekali lagi terpaksa pulang awal daripada saingan ini sama seperti apa yang berlaku dalam kejohanan yang disertainya pada minggu lalu.

Permainan berakhir dengan Zii Jia ditundukkan dengan mudah oleh perseorangan lelaki India tersebut secara “straight set” menerusi 21-17 dan 21-13 dalam perlawanan yang berlangsung selama 33 minit itu di Istora Gelora Bung Karno, Senayan.

Kapal Api Group Indonesia Open 2023MS – R3221 21 🇮🇳Lakshya SEN🏅17 13 🇲🇾LEE Zii Jia

— BWFScore (@BWFScore) June 14, 2023

Sebelum ini, dua pemain perseorangan lelaki negara, Ng Tze Yong dan Leong Jun Hao turut tumpas di tangan bekas juara remaja Asia 2016 itu dalam Indonesia Masters dan Terbuka Thailand masing-masing pada tahun ini.

Sebagai rekod, ini merupakan kejohanan individu ketiga berturut-turut yang menyaksikan pemain No.11 dunia itu tidak dapat mara ke pentas suku akhir.

Untuk makluman, Zii Jia turut pulang awal dalam saingan Terbuka Singapura pada minggu lalu. Ia berpunca daripada tumpas kepada pemain di tangga ke-25 dunia dari China, Weng Hong Yang menerusi tiga set permainan yang berkesudahan dengan skor 22-20, 16-21 dan 21-19.

Sebagai tambahan, Sen yang mara ke peringkat seterusnya bakal bertemu rakan senegaranya, Srikanth Kidambi yang baru sahaja menewaskan wakil China, Lu Guang Zu dengan keputusan “straight set” 21-13 dan 21-19.


Ranking BWF: Jin Wei Duduki Kelompok 88 Terbaik Dunia Selepas Ke Suku Akhir Terbuka Korea

Kehadiran semula perseorangan wanita bebas (independent) negara, Goh Jin Wei di saingan Terbuka Korea minggu lalu setelah ‘berehat’ hampir 10 bulan berhasil meningkat kedudukan ranking dunianya dengan mendadak.

Pemain berusia 22 tahun ini berjaya mara ke peringkat suku akhir sebelum disingkirkan oleh pemain tuan rumah, Kim Gaeun berhasil meletakkan dirinya di ranking ke-88 dunia seperti dikemaskini oleh Persekutuan Badminton Dunia (BWF), pada hari ini.

Untuk rekod, Jin Wei menghuni ranking ke-124 dunia pada minggu lalu.

Dia dijangka boleh meningkatkan lagi kedudukannya dengan syarat mara lebih jauh dalam kejohanan yang disertainya pada minggu ini, Korea Masters 2022 – Jelajah Dunia Super 300 BWF.

Sementara itu, penurunan ranking dikesan melibatkan dua perseorangan wanita negara iaitu Kisona Selvaduray dan Eoon Qi Xuan. Kedua-duanya merekodkan penurunan satu dan dua anak tangga sekaligus menghuni ranking ke-57 dan ke-131 dunia masing-masing.

Featured Image: Badminton Association of Malaysia


Gagal Lunas Tunggakan Hampir RM1 Juta, Perak FC Dipotong Tiga Mata

Kegagalan Perak FC melunaskan baki ansuran tunggakan gaji pemain dan pegawai pasukan utama dan ‘reserve team’ sehingga November 2021 menyebabkan mereka dikenakan pemotongan tiga mata secara serta merta oleh badan bebas, First Instance Body (FIB) pada hari ini.

Dimaklumkan, baki ansuran tunggakan itu berjumlah menghampiri RM1 juta berdasarkan Akuan Berkanun (SD) yang dihantarkan oleh Perak FC bertarikh (15 Disember 2021).

Keputusan itu dibuat dalam mesyuarat FIB Pelesenan Kelab MFL yang dipengerusikan oleh Sheikh Mohd Nasir Sheikh Mohd Sharif secara persidangan video bersama ahli-ahli jawatankuasa berkenaan kes tunggakan yang berlaku pada musim 2021.

Badan bebas, FIB hari ini mengumumkan bahawa Perak FC telah dikenakan hukuman pemotongan tiga mata secara serta-merta bagi saingan Liga Premier 2022 di atas kegagalan membayar baki ansuran tunggakan gaji pemain dan pegawai pasukan.#LigaPremier2022

— #LigaMalaysia2022 (@MFL_MY) April 1, 2022

“Pihak pengurusan Perak FC sebelum ini telah bersetuju untuk menjelaskan baki tunggakan gaji tahun lalu melibatkan pemain dan pegawai pasukan utama dan reserve team berjumlah RM 934,729.42 pada 31 Mac 2022 namun mereka didapati gagal untuk berbuat demikian.

“Justeru itu, Jawatankuasa FIB yang bermesyuarat hari ini memutuskan untuk menjatuhkan hukuman pemotongan tiga mata kepada Perak FC.

“Jika Perak FC masih gagal menyelesaikan bayaran tunggakan gaji berkenaan pada tarikh akhir kedua (14 April 2022) maka pada 15 April 2022, mereka boleh dikenakan hukuman pemotongan enam lagi mata dalam saingan Liga Premier dan pengurangan dana,” katanya.

Tambah Sheikh Mohd Nasir lagi, sekiranya Perak FC masih gagal membuat bayaran tunggakan gaji tersebut sebelum atau pada 21 April 2022, maka pada 22 April 2022 MFL akan memanjangkan kes ini kepada FIB bagi tindakan lanjut.


‘Maintain’ Padang Pun Tak Boleh, Macam Mana Nak Ada Stadium Sendiri? – TMJ

Pemilik Johor Darul Ta’zim (JDT), DYAM Tunku Ismail Idris Ibni Sultan Ibrahim Ismail menempelak usaha Persatuan Bola Sepak Malaysia (FAM) yang ingin membantu kelab-kelab Liga Malaysia (Liga-M) mendapat pemilikan penuh stadium yang sedang digunapakai.

Baginda yang merupakan Tunku Mahkota Johor (TMJ) menempelak usaha itu ekoran berdasarkan pemerhatiannya, majoriti kelab-kelab Liga-M tidak mampu menanggung kos penyelenggaraan penyelenggaraan yang lebih kecil seperti padang yang beranggaran RM200,000 setahun.

Ia menimbulkan keraguan buat TMJ terhadap kelab-kelab Liga-M lain kerana kos penyelenggaraan stadium itu sendiri sudah pasti lebih tinggi berbanding kos penyelenggaraan padang yang bernilai sekitar RM200,000 tersebut.

“RM200 ribu setahun maintain (selenggara) padang pun tak boleh terima dan cakap tak mampu, macam mana nak ada stadium sendiri? Siapa nak maintain? Cakap dan nak buat sesuatu itu biar berdasarkan fakta.”

“Semua cakap dan memberi gambaran tak betul kepada penyokong. Nilai sendiri. Cakap memang senang, bila ajak berdepan takut. “No transparency.” (tiada ketelusan)”, tulis TMJ dalam ruangan komen di sebuah akaun laman sosial Instagram peminat bola sepak tempatan.

Dalam satu laporan media tempatan sebelum ini, Presiden FAM, Datuk Haji Hamidin Mohd Amin berkata akan cuba membantu mana-mana kelab Liga-M untuk mendapatkan pemilikan penuh stadium yang digunakan mereka menerusi sistem pajakan.

Hamidin yang juga merupakan Ahli Majlis FIFA memaklumkan akan mengusulkan perkara ini untuk dibawa ke perbincangan bersama penganjur saingan tempatan, Malaysian Football League (MFL).

Featured Image: JOHOR Southern Tigers


Brendan Rodgers ‘Menganggur’ Selepas Lebih 4 Tahun Urus Leicester City

Jurulatih kelahiran Northern Ireland, Brendan Rodgers kini berstatus sebagai penganggur setelah bertindak meninggalkan kelab yang diuruskannya selama lebih empat tahun iaitu Leicester City.

Skuad berjulukan The Foxes itu mengesahkan pemergian jurulatih berusia 50 tahun berkenaan menerusi satu makluman yang dikongsikan di laman sesawang rasminya, pada malam tadi waktu Malaysia.

Bukan itu sahaja, pemergian Rodgers turut diikuti oleh penolong pengurus, Chris Davies serta jurulatih kecergasan, Glen Driscoll.

Leicester City Football Club has reached a mutual agreement with Brendan Rodgers that will see him leave the Club after four years as our Men’s First Team Manager.

— Leicester City (@LCFC) April 2, 2023

Dalam makluman yang sama, Rodgers yang dilantik sebagai pengurus Leicester City bermula Februari 2019 turut diungkapkan sebagai salah seorang pengendali paling berjaya dalam sejarah kelab.

Ungkapan itu hadir atas pencapaiannya membimbing Leicester City menjuarai saingan Piala FA buat julung kalinya pada musim 2020-21 serta menjulang Piala Perisai Komuniti 2021.

Selain itu, Rodgers turut memastikan Leicester menamatkan saingan Liga Perdana Inggeris di tempat kelima sebanyak dua kali berturut-turut sekaligus memberikan mereka slot ke saingan Liga Europa juga sebanyak dua kali berturut-turut.

Tidak dilupakan, bersama Rodgers, kelab yang dipengerusikan oleh ahli perniagaan Thailand ini turut berhasil mara buat julung kalinya ke peringkat separuh akhir saingan UEFA Europa Conference League 2022.

Bagaimanapun, disebalik semua kejayaan ini, prestasi Leicester City bimbingan Rodgers pada musim ini sangat tidak memberangsangkan dengan mereka menghuni zon penyingkiran setelah sekadar mengutip 25 mata daripada 28 perlawanan dalam saingan EPL.

Sementara itu, kekosongan yang ditinggalkan oleh Rodgers ini akan diisi oleh Adam Sadler dan Mike Stowell bagi menghadapi baki saingan musim ini.


Malaysia Masters: Tze Yong Ke Pusingan 16, Bakal Berentap Menentang Pemain No.4 Dunia

Perseorangan muda lelaki negara, Ng Tze Yong bakal berentap menentang pemain No.4 dunia dari Taiwan, Chou Tien Chen di Pusingan 16 saingan Malaysia Masters 2022.

Pemain negara berusia 22 tahun ini menempah tiket kemaraan ke peringkat tersebut selepas menyingkirkan pemain Kanada yang menghuni ranking ke-31 dunia, Brian Yang di Pusingan 32, sebentar tadi.

Dalam perlawanan tersebut, Tze Yong berjaya mencatatkan kemenangan secara “straight set” dengan skor 21-15 dan 21-15 dalam tempoh masa 46 minit permainan.

R32Ng Tze Yong 🇲🇾21-15, 21-15Brian Yang 🇨🇦

Tiada masalah untuk Tze Yong menundukkan lawannya dalam pertemuan kali pertama antara kedua-dua pemain ini. #BWFWorldTour #KamiTeamMalaysia pic.twitter.com/BD5c8qiu8T

— Team Malaysia (@TeamMsia) July 6, 2022

Untuk makluman, ini merupakan pertemuan sulung melibatkan kedua-dua pemain pada peringkat senior di pentas antarabangsa.

Sementara itu, Tze Yong yang meneruskan kemaraan dalam saingan berstatus Jelajah Dunia Super 500 BWF ini berentap pemain No.4 dunia dari Taiwan, Chou Tien Chen di Pusingan 16.

Tien Chen mara selepas menumpaskan pemain India, Sameer Verma di Pusingan 32 dengan skor yang berkesudahan 10-21, 21-12 dan 21-14.

Featured Image: Badminton Association of Malaysia


Hanya 3 ‘Reserve Team’  Sahaja Terus Warnai Saingan Liga Malaysia, Perak II Dibubarkan

Sebanyak 3 buah pasukan simpanan atau nama glamornya ‘Reserved Team’ akan terus mewarnai kancah Liga Malaysia pada tahun hadapan.

Tiga buah pasukan tersebut ialah Johor Darul Ta’zim II (JDT II), Terengganu II dan Selangor 2.

Sementara itu, sebuah lagi pasukan berstatus simpanan iaitu Perak II yang diumumkan oleh Malaysian Football League (MFL) ‘ditendang’ ke saingan Liga M3  2022 akan dibubarkan oleh Persatuan Bola Sepak Perak (PAFA).

Perkembangan tersebut dimaklumkan oleh Pemangku Presiden PAFA, Datuk Muhammad Yadzan Mohamad dan dilaporkan oleh akhbar tempatan, Sinar Harian pada hari ini.

“Setakat ini dalam perbincangan awal pihak pengurusan, Perak FC II terpaksa kita bubarkan. Tak boleh buat apa dah, nak tukar semula nama jadi PKNP FC pun tak ada dalam perancangan.

“Fokus kami sekarang adalah untuk mengharungi Liga Premier mulai musim depan dan juga layak ke Piala Malaysia. Kalau rezeki boleh melangkau semula (ke Liga Super)… alhamdulillah.

“Pada masa sama, kami nak fokus untuk pasukan bagi menghadapi Sukan Malaysia (Sukma) dan juga skuad pembangunan,” katanya seperti dipetik daripada Sinar Harian.

Untuk makluman semua, Perak II diperkenalkan pada penghujung tahun 2019 apabila PKNP FC digabungkan bersama pasukan Perak di bawah PAFA.

Menyentuh prestasi Perak II pada musim ini, pasukan yang disertai oleh majoriti pemain muda tempatan itu berada di tangga ke-10 Liga Premier.

Sebagai tambahan, Yadzan berkata sebahagian pemain Perak II yang beraksi baik pada musim ini akan dipanggil untuk menyertai skuad utama Perak bagi mengharungi saingan musim hadapan.

“Namun, perkara ini akan dibincangkan lagi. Cuma kami tak akan ada sampai dua tiga pasukan, belanjanya besar. Lagipun kami dah tetapkan kriteria dan siapa (pemain) yang bagus akan pergi ke Perak FC,” jelasnya.